**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Σεπτεμβρίου 2024, ημέρα Παρασκευή και ώρα 10.10΄, στην **Αίθουσα Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Παναγιώτης Χατζηνικολάου, Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα», Κίμη Ζαζή, συνεργάτις της Εθνικής Διεπαγγελματικής Οργάνωσης Επιτραπέζιας Ελιάς, Μόσχος Κορασίδης, Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ) και Νικόλαος Κακαβάς, Πρόεδρος της Πανελλήνια Ομοσπονδία Γεωτεχνικών Δημοσίων Υπαλλήλων (ΠΟΓΕΔΥ).

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Κωνσταντίνος Μπαρμπέρης, Προϊστάμενος της Διεύθυνσης Ασφάλειας Τροφίμων της Κεντρικής Υπηρεσίας του Ενιαίου Φορέα Ελέγχου Τροφίμων (ΕΦΕΤ), Ηλιάνα Τσολιού, Γενική Γραμματέας του ΔΣ του Γεωτεχνικού Επιμελητηρίου Ελλάδας (ΓΕΩΤΕΕ), Χρήστος Αποστολόπουλος, εκπρόσωπος της Εθνικής Διεπαγγελματικής Οργάνωσης τυριού «Φέτα» (ΕΔΟΦ) και Πρόεδρος του ΔΣ του Συνδέσμου Ελληνικών Βιομηχανίων Γαλακτοκομικών Προϊόντων (ΣΕΒΓΑΠ) και Παναγιώτης Κάτσαρης, Πρόεδρος ΔΣ του Συλλόγου Εργαζομένων στον Ελληνικό Γεωργικό Οργανισμό «Δήμητρα» (ΣΥΛΕΕΓΟ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Πάνας Απόστολος, Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Συνεχίζουμε την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και τροφίμων «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων». Είναι η 2η συνεδρίαση της Επιτροπής μας και στην ακρόαση των εκπροσώπων των κληθέντων φορέων.

Θα ξεκινήσουμε με όσους εκπροσώπους φορέων παρίστανται δια ζώσης στη συνεδρίασή μας και θα ακολουθήσουν οι φορείς που παρίστανται μέσω των υπηρεσιών τηλεδιάσκεψης. Ο χρόνος για την τοποθέτηση κάθε εκπροσώπου είναι 3’ με τη σχετική πάντα ανοχή για την ολοκλήρωση της ομιλίας. Θα παρακαλούσα, επειδή σήμερα είναι αρκετοί οι φορείς και επειδή ακολουθεί η επόμενη συνεδρίαση στις 13:00’, θα παρακαλέσω λίγο να είμαστε συνεπείς στους χρόνους. Στη συνέχεια οι Εισηγητές και οι Ειδικοί Αγορητές, καθώς και όποιος Βουλευτής το επιθυμεί, θα θέσουν τα ερωτήματά τους διευκρινίζοντας σε ποιον εκπρόσωπο φορέα απευθύνονται, για να έχει μια συνοχή η συζήτησή μας.

Αρχίζουμε τη διαδικασία της ακρόασης από τον κ. Παναγιώτη Χατζηνικολάου, Αντιπρόεδρο του Ελληνικού Γεωργικού Οργανισμού (ΕΛΓΟ) «Δήμητρα» που συνοδεύεται από τον κ. Φαίδωνα Δημόπουλο, νομικό σύμβουλο του ΕΛΓΟ-Δήμητρα.

Παρακαλώ, κ. Χατζηνικολάου, έχετε τον λόγο.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** Ευχαριστώ κ. Πρόεδρε και σας ευχαριστώ πολύ για την πρόσκληση.

Αξιότιμε Υπουργέ, κυρίες και κύριοι Βουλευτές, ως Διοίκηση του ΕΛΓΟ «Δήμητρα», θέλουμε αρχικά να δηλώσουμε την ευχαρίστησή μας για την κατάθεση αυτού του νομοσχεδίου, για το οποίο από την αρχική μας τοποθέτηση στον Οργανισμό και αφού θέσαμε ως προτεραιότητα την υποστήριξη των ποιοτικών προϊόντων και την αναβάθμιση των ελέγχων, διαπιστώσαμε την ανάγκη ισχυροποίησης του θεσμικού πλαισίου, της θωράκισης του ελεγκτικού έργου, ώστε αυτή να είναι αποτελεσματική και ουσιαστική στην υπηρεσία του καταναλωτή για την αποτροπή των φαινομένων των ελληνοποιήσεων και της παραπλάνησής του.

Ταυτόχρονα, όλα αυτά θέλαμε να κινούνται σε ένα περιβάλλον διαφάνειας και υγιούς ανταγωνισμού. Με αυτά σαν βασικά κριτήρια επιλογών για το νομοσχέδιο που σήμερα συζητάμε λέμε ότι πρόκειται για ένα εξαιρετικά σημαντικό νομοσχέδιο, το οποίο εκσυγχρονίζει και επικαιροποιεί το ισχύον, εν πολλοίς παρωχημένο, νομοθετικό πλαίσιο που αφορά στα προϊόντα και τρόφιμα που εφεξής θα τα λέμε «Προϊόντα Ονομασίας Προέλευσης (ΠΟΠ)», «Προϊόντα Γεωγραφικής Ένδειξης (ΠΓΕ)» και «Εγγυημένα Παραδοσιακά Ιδιότυπα Προϊόντα (ΕΠΙΠ)», καθότι έτσι προσαρμόζεται η ελληνική νομοθετική πραγματικότητα στα όσα ορίζονται για τα προϊόντα αυτά με τον πρόσφατο Ευρωπαϊκό Κανονισμό 1143 του 2024. Αξίζει να σημειώσουμε ότι το ευρωπαϊκό νομοθετικό πλαίσιο που ίσχυε, όταν θεσπίστηκε η ως σήμερα ισχύουσα ΚΥΑ261611 από 7/3/2007, έχει έκτοτε τροποποιηθεί επανειλημμένα με σχετικούς Ευρωπαϊκούς Κανονισμούς χωρίς όμως οι τροποποιήσεις αυτές να έχουν ως τώρα και τυπικά υιοθετηθεί από την ελληνική έννομη τάξη.

Σήμερα, λοιπόν, αυτό γίνεται πράξη και θα ήθελα να απαριθμήσω τις κρίσιμες, κατά την άποψή μας, και σημαντικές θετικές ρυθμίσεις του νομοσχεδίου. Ο καθορισμός σε ένα ενιαίο νομοθετικό κείμενο των ρόλων, αρμοδιοτήτων και καθηκόντων τόσο των Διευθύνσεων του Υπουργείου Αγροτικής Ανάπτυξης και Τροφίμων όσο και του ΕΛΓΟ «Δήμητρα» στα θέματα που αφορούν τα προϊόντα αυτά, ΠΟΠ-ΠΓΕ-ΕΠΙΠ, την χορήγηση της σχετικής πιστοποίησης, τους προβλεπόμενους ελέγχους και τον τρόπο διεξαγωγής τους καθώς και των διοικητικών μέτρων συμμόρφωσης και των επιβαλλόμενων στους παραβάτες κυρώσεων με ταυτόχρονη τυποποίηση των σχετικών μη συμμορφώσεων και των αντίστοιχων κατά περίπτωση διοικητικών μέτρων συμμόρφωσης και κυρώσεων προβλεπόμενων επίσης κριτηρίων για την εφαρμογή τους. Σημειωτέων εδώ ότι στο νυν ισχύον νομικό πλαίσιο διοικητικά μέτρα συμμόρφωσης, ονομαζόμενο ως διορθωτικές ενέργειες, προβλεπόντουσαν γενικώς και αορίστως μόνο στον κανονισμό ελέγχου και πιστοποίησης του ΕΛΓΟ «Δήμητρα». Η πρόβλεψη του στο παρόν νομοσχέδιο ισχυροποιεί τα ελεγκτικά αποτελέσματα καθώς πλέον το πλαίσιο είναι καθορισμένο και αποφεύγονται οι αντιδικίες που δημιουργούσαν διατάξεις με αμφιλεγόμενες ερμηνείες στο κατακερματισμένο θεσμικό πλαίσιο.

Ως σημαντικές παρεμβάσεις ανά άρθρο, θα μπορούσαμε να σημειώσουμε αυτές του άρθρου 5 παράγραφος 6, την πρόβλεψη ότι σε περίπτωση απορρίψεως αιτήσεων εγγραφής στο Μητρώο ο ενδιαφερόμενος μπορεί να υποβάλει νέα αίτηση μετά από έξι μήνες από την ημερομηνία της απόρριψης εφόσον έχουν αρθεί οι λόγοι απόρριψής τους. Την πρόβλεψη ανακλήσεως του πιστοποιητικού σε περίπτωση μη δραστηριοποιήσεως για τρία συνεχόμενα έτη του πιστοποιημένου παραγωγού, άρθρο 5 παράγραφος 7.

Το άρθρο 10 και 21 παράγραφος 1, η πρόβλεψη για τον Κανονισμό Ελέγχου και Πιστοποίησης που καταρτίζεται και επικαιροποιείται από τον ΕΛΓΟ «Δήμητρα» και επικυρώνεται με απόφαση του Υπουργού Αγροτικής Ανάπτυξης και Τροφίμων. Στον Κανονισμό αυτό καθορίζεται κάθε ειδικότερο ζήτημα που αφορά τη διαδικασία ένταξης στο σύστημα ελέγχου, τις προϋποθέσεις και την διαδικασία καταχώρισης του πλάνου ελέγχου. Η εξουσιοδοτική αυτή διάταξη, αξιοποιούμενη ορθά, θα επιλύσει εξαιρετικά σημαντικά θέματα που αφορούν κάθε στοιχείο του ελεγκτικού έργου και θεωρώ ότι μας επιφορτίζει σύντομα να συμμετέχουμε στην εκπόνηση ενός σύγχρονου τέτοιου Κανονισμού.

Στα άρθρα 13, 14 και 24 η ρητή πρόβλεψη για τους παραβάτες συγκεκριμένων διοικητικών μέτρων συμμόρφωσης και η διάκριση τους από τα διοικητικά πρόστιμα, που επίσης προβλέπονται, ο καθορισμός κριτηρίων επιμέτρησης καθώς και η τυποποίηση περιπτώσεων μη συμμόρφωσης με πρόβλεψη αντίστοιχων μέτρων συμμόρφωσης και προστίμων όπου προβλέπεται.

Στο άρθρο 15 η θέσπιση μιας και μόνης διοικητικής Επιτροπής Επιβολής Κυρώσεων στο Υπουργείο Αγροτικής Ανάπτυξης, με ταυτόχρονη κατάργηση όσων μέχρι σήμερα ίσχυαν και τα οποία προέβλεπαν για την επιβολή κυρώσεων διαδικασία ενώπιον Πρωτοβάθμιας και Δευτεροβάθμιας κατ’ έφεση κρίνουσας Επιτροπής, πράγμα που είχε συνέπεια την έως τώρα μεγάλη καθυστέρηση στη διεκπεραίωση σχετικών υποθέσεων. Επίσης, είναι εξαιρετικά σημαντικό ότι με τις θεσπιζόμενες διατάξεις προβλέπεται πως στην Επιτροπή Επιβολής Κυρώσεων προεδρεύει ένα μέλος του Ειδικού Γραφείου Ενωσιακού Δικαίου του Νομικού Συμβουλίου του Κράτους στο ΥΠΑΑΤ, με βαθμό Παρέδρου ή Δικαστικού Πληρεξουσίου, ως Πρόεδρος, με τον αναπληρωτή του γεγονός που εκτιμούμε ότι θα αντιμετωπίσει τα ζητήματα νομικής φύσης που παρουσιάζονταν κατά τη συζήτηση των σχετικών υποθέσεων ενώπιον των έως τώρα προβλεπόμενων Επιτροπών των οποίων τα μέλη δεν προβλεπόταν να είναι νομικοί.

Εξαιρετικά σημαντική στην κατεύθυνση της μεγιστοποίησης των αποτελεσμάτων των ελέγχων, αλλά και της δημιουργίας κουλτούρας συνεργασίας, διεπαφών και ενδοεπικοινωνίας μεταξύ των διαφόρων ελεγκτικών αρχών με αντικείμενο τα τρόφιμα είναι και η θεσπιζόμενη αυτή, στο άρθρο 19, υποχρέωση κάθε ελεγκτικής αρχής. Αν κατά τον έλεγχο που διεξάγει διαπιστώσει μη συμμορφώσεις που αφορούν σε τομέα αρμοδιότητας άλλης ελεγκτικής αρχής, αφενός να προβαίνει σε άμεση ενημέρωση αυτής της άλλης ελεγκτικής αρχής, καθώς και να προβαίνει, εφόσον απαιτείται, ακόμη και σε δέσμευση προϊόντων που βρίσκονται στον τόπο του ελέγχου ενεργώντας έτσι για λογαριασμό της άλλης ελεγκτικής αρχής. Η ρύθμιση αυτή προσδίδει στους ελέγχους αμεσότητα και αποτελεσματικότητα και κινείται στην ορθή κατεύθυνση της επίλυσης ενός παλαιού προβλήματος που είναι η ενίοτε έλλειψη επαφής και συνεννόησης μεταξύ διαφορετικών αρχών του κράτους.

Τα ως άνω σταχυολογούμενα, καταδεικνύουν ότι τόσο η στόχευση όσο και οι ρυθμίσεις του νομοσχεδίου είναι στη σωστή κατεύθυνση προκειμένου να ενδυναμωθεί το νομικό πλαίσιο της χώρας μας για την υπεράσπιση των δικαιωμάτων των παραγωγών προϊόντων ΠΟΠ, ΠΓΕ και ΕΠΙΠ, δικαιωμάτων που κατοχυρώνονται καλύτερα και ασφαλέστερα όταν θεσπίζονται μέτρα όπως αυτά που ήδη προηγουμένως εξέθεσα.

Υπάρχει, ωστόσο, μια αμφιβολία από πλευράς μας όσον αφορά μια συγκεκριμένη ρύθμιση του νομοσχεδίου…

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χατζηνικολάου, παρακαλώ με αυτή σας τη σκέψη να ολοκληρώσετε την τοποθέτησή σας.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** στο άρθρο 16, με τίτλο «Αναγνώριση ομάδων παραγωγών προϊόντων με Προστατευόμενη Ονομασία Προέλευσης και Προστατευόμενη Γεωγραφική Ένδειξη» υπάρχει αμφιβολία ως προς το εάν η συγκεκριμένη διάταξη και θέσπιση του συστήματος αναγνώρισης ομάδων παραγωγών που αυτή προβλέπει θα λειτουργήσει πράγματι επ’ ωφελεία των παραγωγών προϊόντων ΠΟΠ, ΠΓΕ και ΕΠΙΠ. Σε αυτό το πράγμα μπορούμε να συνεισφέρουμε και στην περαιτέρω συζήτηση, γιατί πρέπει να τελειώσω.

Θέλω από αυτό το βήμα να ευχαριστήσω τους συνεργάτες του ΕΛΓΟ «Δήμητρα» που εμπλέκονται σε αυτό το εξαιρετικά σημαντικό έργο που, ακόμα και με μειωμένη δύναμη ανθρωπίνου δυναμικού, ανταπεξέρχονται στα αυξημένα αιτήματα του παραγωγικού συστήματος της χώρας. Την τελευταία 5ετία η ζήτηση για ένταξη στα συστήματα ήταν πολύ-πολύ μεγαλύτερη και αυτό μας χαροποιεί από τη μια, από την άλλη όμως πρέπει να έχουμε ένα ουσιαστικά αποδοτικό σύστημα να ανταπεξερχόμαστε. Η φιλότιμη όμως δουλειά των ανθρώπων του ΕΛΓΟ «Δήμητρα» και η αξιοποίηση των τεχνολογικών μέσων έχουν φέρει τον Οργανισμό στα θέματα της πιστοποίησης και των ελέγχων να μην έχει εκκρεμείς υποθέσεις. Όταν πριν από λίγα χρόνια υπήρχαν εκκρεμότητες πάρα πολλών ετών, σήμερα ο Οργανισμός έχει ένα σπουδαίο τεχνολογικό σύστημα υποστήριξης που λειτουργεί εθελοντικά σε αυτή τη φάση αλλά με τον νέο νόμο, και αυτό θέλω να το τονίσω, θεσπίζεται η υποχρεωτικότητα έτσι ώστε οι εταιρείες και οι παραγωγοί να υποβάλλουν ηλεκτρονικά κάθε αίτημα ή έγγραφο αλληλογραφίας και ο χρόνος απόκρισης και η έγγραφη διαδικασία έχει μειωθεί ουσιαστικά εισάγοντας τη δραστηριότητα αυτή του Οργανισμού στη νέα ψηφιακή εποχή.

Τέλος να πω, ότι είμαστε στη διάθεση όλων για την περαιτέρω επεξεργασία αυτού του σχεδίου νόμου, ώστε να γίνει ένας πλέον σύγχρονος νόμος που ικανοποιεί τις ανάγκες της στρατηγικής επιλογής της χώρας στα ποιοτικά προϊόντα.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε, κύριε Χατζηνικολάου. Θα δώσω τώρα τον λόγο στον κ. Μόσχο Κορασίδη, Γενικό Διευθυντή της Εθνικής Ένωσης Αγροτικών Συνεταιρισμών, της ΕΘΕΑΣ. Με το αρκτικόλεξο σας γνωρίζουμε καλύτερα, είστε πιο γνωστοί με το συγκεκριμένο logo.

Παρακαλώ, κύριε Κορασίδη, έχετε τον λόγο για 3΄.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Ευχαριστώ πολύ, κύριε Πρόεδρε για την πρόσκληση. Εκ μέρους της ΕΘΕΑΣ θα συμβάλουμε και εμείς σε αυτή τη διαδικασία. Ήθελα πριν μπω στις λεπτομέρειες να πω το εξής ότι η ΕΘΕΑΣ, η Εθνική Ένωση Αγροτικών Συνεταιρισμών Ελλάδος αποτελούμενη από Παραγωγικούς Συνεταιρισμούς, εκπροσωπεί το 80% της παραγωγής, δηλαδή του προϊόντος, που παράγουν οι Συνεταιρισμοί στη χώρα. Έτσι, ως Παραγωγικοί Συνεταιρισμοί, οι ρυθμίσεις που αφορούν την παραγωγή, τη διακίνηση και τη μεταποίηση των προϊόντων είναι σημαντικές.

Το θέμα του νομοσχεδίου έρχεται να θεραπεύσει ένα πρόβλημα, το οποίο όμως δεν αφορά μόνο τα ΠΟΠ και ΠΓΕ, είναι ευρύτερο. Τα θέματα του αθέμιτου ανταγωνισμού, του ελέγχου της αγοράς, των κακών πρακτικών διαφόρων μεταποιητών για την απόσπαση χρημάτων, της παραπλάνησης του καταναλωτή, είναι θέματα ζωτικά τα οποία βλάπτουν τόσο τον παραγωγό όσο και τον καταναλωτή και επιπλέον τροφοδοτούν τον «πληθωρισμό της απληστίας» που μαστίζει την καθημερινότητά μας, γιατί ειδικά στα τρόφιμα έχουμε και τις μεγαλύτερες αυξήσεις τιμών. Ένας από τους λόγους είναι και οι κακές πρακτικές και οι έλεγχοι που χρειάζονται για να επιβληθούν.

Άρα λοιπόν, τα ΠΟΠ έχουν μια ιδιαίτερη σημασία γιατί τα ΠΟΠ αναφέρονται σε συγκεκριμένες περιοχές, είναι αποτέλεσμα μιας μακράς πρακτικής καλλιεργητικής μεταποιητικής πρακτικής των παραγωγών στο συγκεκριμένο περιβάλλον, που αποτέλεσμα αυτού ήταν να προκύψει ένα ιδιαίτερο προϊόν, το οποίο δεν έχει μόνο αξία για τη συντήρηση των αγροτών ή της μεταποίησης και της αγοράς, αλλά έχει μια ευρύτερη αξία για τον καταναλωτή. Πολλά από αυτά συμβάλλουν στην υγεία όπως είναι η φέτα και πάρα πολλά προϊόντα όπως το μήλο ΖΑΓΟΡΙΝ, οι ελιές, το ελαιόλαδο, ειδικά προϊόντα και πάει λέγοντας.

Άρα, λοιπόν, σε αυτά τα προϊόντα που έχουν τα συγκεκριμένα χαρακτηριστικά εμφανίζονται -και δυστυχώς εμφανίστηκαν, όχι μόνο εμφανίζονται- προβλήματα καταστρατήγησης της ταμπέλας του ΠΟΠ, γιατί είναι ελκυστικό το προϊόν τους καταναλωτές άρα λοιπόν τα κέρδη των παρανομούντων είναι μεγαλύτερα. Για το λόγο αυτό λοιπόν, έπρεπε το σύστημα αυτό να αντιμετωπιστεί ιδιαίτερα, γιατί έχει και τοπική αναφορά και εθνική αναφορά, αλλά και γιατί είναι πιο ελκυστικό για τους παραβαίνοντες να παραβιάζουν τη διαδικασία.

Έτσι λοιπόν, για να μπω και σε λεπτομέρειες, ήθελα να επισημάνω δύο πράγματα. Είναι πολύ σημαντικό ότι τακτοποιείται η διοικητική διαδικασία, δηλαδή το ποιος κάνει τι. Παρότι παραμένει πολύπλοκη μπαίνει μια σειρά, ποιος είναι υπεύθυνος. Επίσης σημαντικό κομμάτι για εμάς είναι η διαπίστωση του ελέγχου. Ο ίδιος αυτός που κάνει τον έλεγχο, ο ΕΛΓΟ «Δήμητρα», να εισηγείται και τις ποινές. Το προηγούμενο σύστημα ήταν ατάκτως ερριμμένο, οπότε οι μακρόσυρτες διαδικασίες επιβολής κυρώσεων ήταν άνευ ουσίας, λόγω των μεθόδων που χρησιμοποιούν οι παραβαίνοντες όπως αλλαγή ταμπέλας, αλλαγή, φασόν, και όλα τα υπόλοιπα. Άρα λοιπόν είναι σημαντικό. Εκείνο όμως στο οποίο, ως ΕΘΕΑΣ, θέλουμε να επιμείνουμε είναι το εξής. Πρέπει το σύστημα να λειτουργεί ως αποτρεπτικό και αυτό επειδή βλέπουμε ότι παρά τις κυρώσεις επιμένουν αρκετοί στο να παραβιάζουν τους κανόνες. Άρα λοιπόν -και το έχουμε ζητήσει με επιστολή που έχουμε στείλει από τις 26 Φεβρουαρίου στο Υπουργείο, και θα την ξανακαταθέσω- επιμένουμε στη δημοσιοποίηση των ποινών καθώς επίσης και στην ποινική μετατροπή των οικονομικών κυρώσεων. Δηλαδή, θα πρέπει να υπάρχουν προβλέψεις για ποινές φυλάκισης κ.λπ..

Δεύτερο σημαντικό κομμάτι είναι ότι θα πρέπει να δούμε το θέμα των Συνεταιρισμών και των Ομάδων Παραγωγών. Δυστυχώς δεν γίνεται ούτε μία αναφορά -και επειδή αυτό μας για εμάς είναι πολύ σημαντικό το θεωρούμε αρνητικό- για Συνεταιρισμούς στο παρόν νομοσχέδιο. Κάνει αναφορά στις ομάδες, αλλά έχει διαφύγει το γεγονός ότι προϊόντα ΠΟΠ, όπως ο Κρόκος Κοζάνης, όπως η Μαστίχα Χίου, όπως το ΖΑΓΟΡΙΝ στην περιοχή της Θεσσαλίας, τόπου καταγωγή σας κύριε Πρόεδρε, ή το «Ελιά Καλαμάτας» και διάφορα άλλα, ιδιοκτήτες τους είναι οι Συνεταιρισμοί. Θεωρούμε πως αυτό πρέπει να προσαρμοστεί και να αλλάξει, ούτως ώστε τον έλεγχο να μην τον ασκεί μια υποομάδα μέσα σε ένα Συνεταιρισμό για ένα προϊόν π.χ. για τον Κρόκο. Πρέπει να τον ασκεί ο ίδιος ο Συνεταιρισμός που έχει και την ιδιοκτησία του σήματος και του ΠΟΠ. Στο άρθρο 16 λοιπόν πρέπει να γίνει αυτή η αλλαγή.

Επίσης σημαντικό κομμάτι που πρέπει να αντιμετωπιστεί είναι το εξής. Στο άρθρο 21 προβλέπεται μια σειρά εξουσιοδοτικών διατάξεων για τον Υπουργό προκειμένου να εφαρμοστεί το παρόν νομικό πλαίσιο. Δηλαδή να εξειδικευτούν οι λεπτομέρειες για το τι θα κάνει ο ΕΛΓΟ, πώς θα επιβάλλονται οι κυρώσεις κοκ. Αυτό που θέλουμε να επισημάνουμε εδώ, είναι το εξής. Υπάρχει μια διαφορετική αντιμετώπιση. Πολλές αποφάσεις από το Υπουργείο, από τις Υπηρεσίες, βγαίνουν με διαβούλευση και άρα ενσωματώνουν παρατηρήσεις και καλές πρακτικές που εισηγούνται οι φορείς, άλλες όμως βγαίνουν χωρίς αυτό. Έτσι εδώ, υπάρχει ένας κίνδυνος. Πρέπει και οι 11 -και νομίζω πως είναι 11, αν θυμάμαι καλά- αποφάσεις του άρθρου 21 να περάσουν όλες, υποχρεωτικά από μια διαδικασία διαβούλευσης πριν βγουν, γιατί αλλιώς ελλοχεύει ο κίνδυνος, ένα νομοσχέδιο που τακτοποιεί πράγματα να αλλοιωθεί κατά την πρακτική εφαρμογή του.

Στον ΕΛΓΟ «Δήμητρα» πρόσφατα με το νόμο που έγινε πριν περίπου 1-1,5 χρόνο, προβλέπεται μια Εθνική Επιτροπή για τη Φέτα. Αυτή πρέπει να ενεργοποιηθεί, δεν έχει ενεργοποιηθεί. Επίσης, πρέπει να γίνει μια διαφορετική εξειδίκευση. Δεν είναι όλα τα προϊόντα ΠΟΠ το ίδιο. Άλλη κατηγορία τα ζωικά και τα γαλακτοκομικά, άλλη κατηγορία η φυτική παραγωγή, άλλη τα ιδιαίτερα προϊόντα, είναι διαφορετικές περιπτώσεις.

Άρα, πρέπει να υπάρξει δημοσιοποίηση, ποινές, βελτίωση στο πλαίσιο με τους συνεταιρισμούς, πρόβλεψη για σωστή εφαρμογή και μεταφορά των θεμάτων και κυρίως αυτό που λείπει ιχνηλασιμότητα. Χωρίς ιχνηλασιμότητα όλα αυτά που κάνουμε θα είναι ασύνδετες διαδικασίες.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Κύριε Κορασίδη, είναι εξαιρετικά ενδιαφέροντα όσα μας είπατε και πιστεύω ότι θα προκαλέσετε και το ενδιαφέρον των συναδέλφων για να θέσουν ερωτήματα και οπωσδήποτε χρειάζεται να συζητούμε αυτά τα θέματα που «αγγίζουν», όπως περιγράψατε πολύ καλά και την τοπική και την εθνική οικονομία και τις εξαγωγές και το εισόδημα των παραγωγών και όλα αυτά τα ζητήματα.

Προσωπικά, θα σας θέσω ερωτήματα και δεν το κρύβω γιατί έγινε μια συζήτηση το προηγούμενο διάστημα για την τιμή παραγωγού, σε ορισμένα βασικά προϊόντα να αναγράφεται στην τιμή λιανικής πώλησης, αυτό θα προστάτευε και τα ΠΟΠ διότι ένα προϊόν που είναι αγορασμένο πάρα πολύ φθηνά δεν μπορεί να είναι ΠΟΠ, θα ήταν διττή η σημασία της και έπρεπε να τοποθετηθείτε σε αυτό το προηγούμενο διάστημα. Θα σας θέσω το ερώτημα για να τοποθετηθείτε σήμερα. Διότι πολλή κουβέντα γίνεται για τους μεσάζοντες και τον «αέρα» που υπάρχει μεταξύ του παραγωγού και του καταναλωτή και του «πληθωρισμού της απληστίας» που τροφοδοτεί, πρέπει να το συζητήσουμε πραγματικά και ψύχραιμα, πιστεύω.

Κύριε Κακαβά, θα σας ακούσουμε τώρα επειδή έχετε λύσεις και θα σας δώσω αμέσως τώρα τον λόγο. Τον λόγο έχει ο Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων, κ. Νικόλαος Κακαβάς.

**ΝΙΚΟΛΑΣ ΚΑΚΑΒΑΣ(Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ)):** Κύριε Πρόεδρε, ευχαριστώ πολύ για την πρόσκληση.

Κύριοι Υπουργοί, κύριοι Βουλευτές, αγαπητοί φορείς στο σχέδιο νόμου το οποίο έχει κατατεθεί και συζητείται σήμερα έχουμε να κάνουμε τις εξής παρατηρήσεις. Πρώτον, μια γενική παρατήρηση είναι ότι είναι ένα νομοσχέδιο που ασχολείται αποσπασματικά με διαδικασίες ΠΟΠ, ΠΓΕ και ΕΠΙΠ. Δεύτερον, δεν φέρνει κάποια «επανάσταση» και αυτό που είχαμε πει από το πρώτο νομοσχέδιο, που είχε κατατεθεί στη διαβούλευση και είχε περάσει από Κυβερνητική Επιτροπή του προηγούμενου, διαγραφέντος Υπουργού, και θέλω εδώ τη θέση και της ΕΘΕΑΣ και του ΕΛΓΟ να μας πουν εκείνο το νομοσχέδιο έκτρωμα που είχε καταθέσει ο προηγούμενος Υπουργός όπου είχε πλειάδα άσχετων, πάνω από δέκα σελίδες, νομοθετημάτων όπου ακόμη όριζε και άσχετες υπηρεσίες traveler για ελέγχους, αν αυτό και τότε είχε περάσει από τους φορείς του ΕΛΓΟ και είχαν συμφωνήσει, γιατί εμείς το είχαμε καταγγείλει και χαιρόμαστε που βγήκαν εκτός του παρόντος νομοσχεδίου πάνω από 12 ή 14 σελίδες από το προηγούμενο. Μιλάω για αυτό που ήταν στη διαβούλευση-επιμένω-με υπογραφή του προηγούμενου αποπεμφθέντος, διαγραφέντος Υπουργού.

Άρα, συνεχίζοντας στην τοποθέτησή μας, αυτή τη στιγμή εμείς, ως ΠΟΓΕΔΥ, δεν διαφωνούμε επί της αρχής. Όμως, όπως έχουμε πει πάρα πολλές φορές, και όπως είπαν και χθες όλα τα κόμματα -και αυτό είναι κάτι πάρα πολύ ευχάριστο- ένα νομοσχέδιο για να είναι αποτελεσματικό πρέπει πρώτον να έχει αρχή, μέση και τέλος, δεύτερον ουσία και τρίτον, αποτελεσματικότητα. Όλα αυτά πώς γίνονται; Με μία κίνηση. Έχεις έναν Ενιαίο Φορέα Ελέγχου, διότι είτε τρόφιμο, είτε ΠΟΠ, είτε ΠΓΕ, είτε ΕΠΙΠ, είναι τρόφιμο. Που σημαίνει ότι από τον στάβλο ή το χωράφι μέχρι το πιρούνι μας πρέπει να υπάρχει ένας ενιαίος μηχανισμός κάθετος, όπως έκανε ο Πρωθυπουργός με τα δάση και τα πήγε στο ΥΠΕΝ και έτσι σώθηκε η Ελλάδα, κατά το δυνατόν, από τις φωτιές. Όπου επενέβαιναν οι δασολόγοι σώνονταν, όπου επενέβαιναν άλλοι άσχετοι, καιγόταν. Άρα, αυτή τη στιγμή πρέπει να έχουμε έναν Ενιαίο Ελεγκτικό Μηχανισμό, όπως οι Γεωτεχνικοί έχουμε προτείνει και αντιλαμβανόμαστε ότι θα το ψηφίσουν όλα τα κόμματα. Πρέπει να υπάρχουν συγκεκριμένα πρόστιμα και όπως είπε και ο εκπρόσωπος της ΕΘΕΑΣ θα πρέπει να είναι τόσο εξοντωτικά, ούτως ώστε να μην σκέφτεται καθένας να κάνει ελληνοποιήσεις ή ό,τι άλλο και επίσης, αυτή τη στιγμή αναφέρονται στους ελέγχους όπου ο ΕΛΓΟ θα κάνει μαζί με τις ΔΑΟΠ των Περιφερειακών Ενοτήτων.

Αυτό το θέμα δεν πρέπει να είναι δυνητικό, πρέπει να είναι υποχρεωτικό, διότι η ΔΑΟΚ των Περιφερειών ή όπως αλλιώς ονομάζεται στο Νότιο Αιγαίο, που έφτιαξε έναν Οργανισμό που δεν πρόκειται να εφαρμοστεί ποτέ. Πρώτον, είναι οι άνθρωποι που ξέρουν την ανθρωπογεωγραφία και την τοπογραφία, άρα θα πρέπει να είναι υποχρεωτική η συμμετοχή τους και δεύτερον, θα πρέπει να αναφέρονται όχι σαν απλώς υπάλληλοι του ΕΛΓΟ ή του ΥΠΑΑΤ ή των Αποκεντρωμένων ή των Περιφερειών, είναι ΠΕ Γεωτεχνικοί. Δεν μπορεί κάποιον που περνά από την εξώπορτα να τον βάλεις να κάνει ελέγχους. Επιπλέον, και σε συνέχεια όλων όσων ειπώθηκαν εχθές για τους κτηνιάτρους που η Κυβέρνηση εκθειάζει -και όπως ξέρετε, εδώ και ένα χρόνο από την κακοκαιρία Daniel και μετά είτε αφορά τις καταστροφές είτε αφορά την πανώλη είτε αφορά ό,τι άλλο, πολιτικοί, αυτοδιοικητικοί, θεσμικοί, όλοι σπρώχνονται να βγουν φωτογραφίες μαζί μας.

Όμως, κ. Υπουργέ, ειδικά για τους κτηνιάτρουςπου αναφέρεστε τον τελευταίο καιρό, δεν βλέπω να αποτυπώνετε κάτι στο νομοσχέδιο, διότι τα νομοσχέδια είναι η «βιτρίνα» του Υπουργείου και της Κυβέρνησης. Θα έπρεπε εδώ, στο άρθρο 20 που αφορά τα μισθολογικά, να υπάρχει μέριμνα και μία φορά για τους κτηνιάτρους, για το ανθυγιεινό. Και αυτό έτσι, για να δείξουμε ότι τους υπολογίζουμε και όχι καλά λόγια μόνο που τα χορτάσαμε. Εάν όλα τα «μπράβο» των 25 χρόνων τα μαζεύαμε σε δίευρα θα είχαμε εξαώροφη πολυκατοικία στη Χαλκίδα στην παραλία που εκεί το τετραγωνικό πωλείται με το πόδι, όχι με το τετραγωνικό. Άρα λοιπόν ωραία είναι τα καλά λόγια, αλλά δεν αποτυπώνονται στην πράξη. Εδώ βλέπουν ότι βάζετε μια γενική έκφραση που λέει «Π.Ε.», οι υπάλληλοι. Οι Γεωτεχνικοί κάνουν τους ελέγχους. Άρα λοιπόν το άρθρο 4 και το άρθρο 8 πρέπει να τροποποιηθούν.

Όσον αφορά το άρθρο 16 παράγραφος 1. Αυτό, κύριε Υπουργέ, και επειδή επικαλείστε το άρθρο 33 του Κανονισμού, σε κανένα κράτος-μέλος της Ευρωπαϊκής Ένωσης δεν απαγορεύει η Ευρωπαϊκή Ένωση να έχει τον αυτοέλεγχο ο ιδιώτης όμως το κράτος να έχει τον πλήρη έλεγχο. Άρα λοιπόν θα πρέπει αυτό να προβλεφθεί και να μπουν στενοί και πολύ σκληροί κανόνες για την παρακολούθηση. Ειδάλλως θα έρχονται βυτία γάλατα και θα τα πουλάμε για φέτα και βυτία λάδια και θα τα πουλάμε για Ελληνικά. Αυτό είναι υποχρέωση του Κράτους. Διότι και ο Κανονισμός δεν το επιτρέπει. Άρα πρέπει άμεσα να τροποποιηθεί και το άρθρο 16 παράγραφος 1, όπως είπε και η ΕΘΕΑΣ.

Σχετικά με το άρθρο 20. Συμφωνούμε με την παράγραφο 1 και με το επίδομα που καθιερώνεται στους Υπαλλήλους της Υπηρεσίας Διαχείρισης Έργων Ταμείου Ανάκαμψης του Υπουργείου Αγροτικής Ανάπτυξης και Τροφίμων, που διενεργούν διοικητικές ή επιτόπιες επαληθεύσεις στα έργα που χρηματοδοτούνται από το Ταμείο Ανάκαμψης και Ανθεκτικότητας αλλά δεν κατανοούμε γιατί είναι μόνο σε αυτούς; Διότι σε αυτό εμπλέκονται και οι Γεωτεχνικοί του ΥΠΑΑΤ, οι κάθετες Διευθύνσεις, και οι Γεωτεχνικοί που υπηρετούν στις Περιφέρειες και στις Αποκεντρωμένες Διευθύνσεις και άρα λοιπόν αυτό το μέτρο έπρεπε να επεκταθεί. Δεύτερον, όσον αφορά την παράγραφο 2 και σε αυτό συμφωνούμε, αλλά θα πρέπει να διευκρινιστεί ότι αφορά τους Γεωτεχνικούς που υπηρετούν στο ΥΠΑΑΤ στις Περιφέρειες και στις Αποκεντρωμένες Διοικήσεις, διότι με ΚΥΑ αυτά δεν διορθώνονται. Παράλληλα θα πρέπει το μέτρο αυτό του Ταμείου Ανάκαμψης να επεκταθεί και για τα υπόλοιπα μέτρα του ΥΠΑΑΤ που ασχολούνται οι Γεωτεχνικοί. Τέλος αυτό το οποίο μπορεί να γίνει και δεν έχει κανένα κόστος είναι το εξής. Γνωρίζω πως σε όλα τα Υπουργεία είναι 1.200 έως 6.800, όμως το 1.200 ανά μήνα μπορεί να γίνει δύο 2.400. Διότι μέσα σε τρεις μήνες θα τελειώνουν όλες οι επενδύσεις που είναι προς όφελος όλων μας.

Κλείνοντας κύριε Πρόεδρε, θα ήθελα να πω ότι εύχομαι τα νομοσχέδια που έρχονται για τον ΕΛΓΟ, που όπως είπαμε διορθώνουν πράγματα και προηγούμενων αντίστοιχων νομοσχεδίων, να μην έχει την τύχη του ΟΠΕΚΕΠΕ δηλαδή την Επιτροπεία. Τι καταφέραμε; Καταφέραμε ο Υπουργός ΥΠΑΑΤ να είναι και ο Πρόεδρος του ΟΠΕΚΕΠΕ. Αυτοί λοιπόν οι γραφικοί τύποι που λέγονται Γεωτεχνικοί και ο Πρόεδρός τους που είναι αναχρονιστικός, έτσι; δικαιώθηκε σε όλα. Και αυτή τη στιγμή βλέπετε επίσημα site τραπεζιτών και εφοπλιστών να εξυμνούν τους Γεωτεχνικούς, δηλαδή εδώ έχουμε «χάσει την μπάλα». Άνθρωποι που μισούν το Δημόσιο να εξυμνούν τις θέσεις μας, τις προτάσεις μας και τις απόψεις μας και επειδή ο Γενικός Διευθυντής της ΕΘΕΑΣ που κάθεται δίπλα μου τυχαίνει να είναι και χρόνια στέλεχος του ΟΠΕΚΕΠΕ και μπορεί να σας πει περισσότερα γιατί είναι πολύ ειδικός και θήτευσε και ως Γενικός Γραμματέας. Δηλαδή, βάλαμε έναν πάροχο, καταστρέψαμε ένα Οργανισμό και πάμε να κάνουμε τα ίδια και σε άλλους Οργανισμούς. Εγώ και οι συνάδελφοί μου, ευχόμαστε τα πράγματα να μην είναι τόσο «μαύρα» όσο φαίνονται για τον ΟΠΕΚΕΠΕ και μακάρι να μην δικαιωθούμε πάλι στις απόψεις μας.

Ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, κύριε Κακαβά. Θα συνεχίσουμε τώρα μέσω των υπηρεσιών τηλεδιάσκεψης, με τον κ. Κωνσταντίνο Μπαρμπέρη, Προϊστάμενο της Διεύθυνσης Ασφάλειας Τροφίμων της Κεντρικής Υπηρεσίας του Ενιαίου Φορέα Ελέγχου Τροφίμων, του γνωστού σε όλους μας ΕΦΕΤ.

**ΚΩΝΣΤΑΝΤΙΝΟΣ ΜΠΑΡΜΠΕΡΗΣ (Προϊστάμενος της Διεύθυνσης Ασφαλείας Τροφίμων της Κεντρικής Υπηρεσίας του Ενιαίου Φορέα Ελέγχου Τροφίμων (ΕΦΕΤ)):** Καλημέρα, κύριε Πρόεδρε και σας ευχαριστώ πολύ για την πρόσκληση.

Αναφορικά με το σχέδιο νόμου, ο ΕΦΕΤ έχει αποστείλει τις παρατηρήσεις του από τον Μάρτιο, αλλά και αργότερα, στο γραφείο του εποπτεύοντος Υπουργού. Θα ήθελα σε αυτό το σημείο να επιμείνω, και να επισημάνω, το ότι θεωρούμε πως το νομοσχέδιο και ιδιαίτερα το άρθρο 19, με τίτλο «Ελεγκτικές ενέργειες για λογαριασμό άλλων αρχών» που παρέχει το δικαίωμα της προσωρινής δέσμευσης των προϊόντων της ελεγχόμενης επιχείρησης από την ελέγχουσα αρχή για λογαριασμό της αρμόδιας αρχής, είναι σημαντικό και προσφέρει στον έλεγχο του συνόλου της διατροφικής αλυσίδας και όχι μόνο στο κομμάτι αυτό που πραγματεύεται μέσα στο νομοσχέδιο, δηλαδή στα ΠΟΠ τα ΕΠΙΠ και τα ΠΓΕ προϊόντα. Επίσης, αυτό το άρθρο με μια άλλη ανάγνωση, θα έλεγα πως καθιστά υποχρεωτική τη συνεργασία μεταξύ των αρμόδιων αρχών, σε επίπεδο ελεγκτικού πεδίου, και αυτό είναι εξόχως σημαντικό γιατί είναι κάτι το οποίο απουσίαζε μέχρι τώρα.

Αυτά έχω να επισημάνω στην παρούσα φάση και είμαι στη διάθεσή σας για οποιεσδήποτε διευκρινήσεις.

Σας ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς ευχαριστούμε πολύ, κ. Μπαρμπέρη.

Θα συνεχίσουμε με την κυρία Ιωάννα Τσολιού, Γενική Γραμματέα του ΔΣ του Γεωτεχνικού Επιμελητηρίου Ελλάδος. Παρακαλώ, έχετε τον λόγο.

**ΗΛΙΑΝΑ ΤΣΟΛΙΟΥ (Γενική Γραμματέας του Δ.Σ. του Γεωτεχνικού Επιμελητηρίου Ελλάδας (ΓΕΩΤΕΕ)):** Καλημέρα σας, κ. Πρόεδρε. Εκ μέρους του Γεωτεχνικού Επιμελητηρίου θα ήθελα να σας ευχαριστήσω για την πρόσκληση στην σημερινή σας συνεδρίαση και να χαιρετίσω τους παρευρισκόμενους, τόσο στην αίθουσα, όσο και διαδικτυακά, τους κυρίους Υπουργούς, τους αξιότιμους Βουλευτές και τους εκπροσώπους όλων των παραγωγικών φορέων και των επιστημονικών κλάδων.

Θέλουμε να ακούσετε το Γεωτεχνικό Επιμελητήριο που είμαστε ο θεσμοθετημένος επιστημονικός σύλλογος της πολιτείας, θεωρούμε -και είναι σίγουρο- πως αυτή τη στιγμή χρειάζεται ένας εκσυγχρονισμός της ποινικής νομοθεσίας, όσον αφορά την προστασία και τον έλεγχο των προϊόντων ΠΟΠ, ΠΓΕ και ΕΠΙΠ. Ο Ευρωπαϊκός Κανονισμός, όπως αναφέρθηκε και από προηγούμενους συνομιλητές, που είναι ο βασικός κανονισμός έχει πια αλλάξει και το 2024 ερχόμαστε αντιμέτωποι με τον 1143, αυτός είναι πια ο βασικός κανονισμός που θα διέπει τους ελέγχους.

Για την ιστορία να πως ότι το Φεβρουάριο του 2024 λάβαμε από την προηγούμενη ηγεσία του ΥΠΑΑΤ ένα σχέδιο νόμου για το οποίο μας δόθηκε το στενό περιθώριο των δύο ημερών, να υποβάλουμε τις παρατηρήσεις μας. Παρόλα αυτά, το ΓΕΩΤΕΕ ανταποκρίθηκε και έστειλε τις παρατηρήσεις του και κατά άρθρο αλλά και επί των βασικών αρχών. Να προσθέσω εδώ πως έχουμε στείλει υπόμνημα με αριθμό πρωτοκόλλου 1300 το οποίο και νομίζω ότι έχει η Επιτροπή σας.

Σήμερα, βλέποντας το νέο κείμενο του σχεδίου νόμου, διαπιστώνουμε ότι η βασική παρατήρηση που είχαμε τότε επί της αρχής, έχει ληφθεί υπόψη. Η βασική αυτή παρατήρηση ήταν ότι, οι έλεγχοι προσπαθούσαν να περάσουν σε ιδιώτες και υπήρχε το άρθρο 15 στο προηγούμενο σχέδιο νόμου, το οποίο περνούσε όλους τους ελέγχους σε ιδιώτες και μάλιστα χωρίς καμία περιγραφή ή κριτήριο. Το ΓΕΩΤΕΕ, ήταν αντίθετο και σήμερα διαπιστώνουμε ότι αυτό έχει αποκατασταθεί με το άρθρο 8, που κάνει σαφές ότι οι έλεγχοι είναι αποκλειστικά ευθύνη του ΕΛΓΟ «Δήμητρα» και θα γίνονται είτε με καθαρά κλιμάκια του Οργανισμού ή με μικτά κλιμάκια μαζί με τις ΔΑΟΚ/ΔΑΟΠ. Εννοείται ότι σε αυτό το σημείο χρειάζεται διευκρίνηση ότι είναι κλιμάκια που αποτελούνται από Γεωτεχνικούς επιστήμονες που εκτός του ότι είναι οι καθ’ ύλην αρμόδιοι για έναν τέτοιον έλεγχο είναι εκπαιδευμένοι και έμπειροι.

Όμως, το άρθρο 8, κάνει σαφές, όπως και πρέπει, ότι οι έλεγχοι αυτοί να γίνονται βάσει του Κανονισμού (ΕΕ) 2024/1143 του Ευρωπαϊκού Κοινοβουλίου. Θα πρέπει στο σημείο αυτό, να τονίσουμε ότι Κανονισμός (ΕΕ) 2024/1143 του Ευρωπαϊκού Κοινοβουλίου, κάνει σαφές και δίνει τη δυνατότητα στους ελεγκτές να κάνουν λογιστικό έλεγχο στις επιχειρήσεις. Νομίζω ότι θα πρέπει να εστιάσουμε σε αυτό, γιατί εκεί αποκαλύπτονται και πάρα πολλά πράγματα όσον αφορά τον «μεγάλο εχθρό» των ΠΟΠ, ΠΓΕ ή ΕΠΙΠ προϊόντων, που είναι τα «μαϊμού» προϊόντα ή τα νοθευμένα προϊόντα ή νοθείες γενικότερα. Άρα, ο λογιστικός έλεγχος πια και από τον Κανονισμό (ΕΕ) 2024/1143 του Ευρωπαϊκού Κοινοβουλίου είναι σαφής.

Επιπρόσθετα, μια παρατήρηση που είχαμε κάνει και μια ένσταση στο προηγούμενο σχέδιο νόμου του Φεβρουαρίου, η οποία υπάρχει και τώρα, δεν έχει αποσυρθεί, είναι στο άρθρο 11, που δίνει τη δυνατότητα το κόστος των ελέγχων και το κόστος των αναλύσεων μπορεί να επιβαρύνει την ελεγκτική επιχείρηση. Γνωρίζουμε ότι αυτό το δύναται η επαλήθευση, το κόστος της επαλήθευσης, αναφέρεται στον Ευρωπαϊκό Κανονισμό, ότι μπορεί να μετακυλήσει στην επιχείρηση. Απλώς, θεωρούμε ότι αυτό δεν ξέρουμε κατά πόσο μπορεί να σταθεί σε κάποιες περιπτώσεις που πάνε στις αίθουσες των δικαστηρίων. Χρειάζεται μια ισχυρή νομική υποστήριξη πίσω από αυτό. Το Γεωτεχνικό Επιμελητήριο Ελλάδας θεωρεί ότι μέσα από το συμβόλαιο που γίνεται κατά τη διάρκεια της επιθεώρησης, μέσω του παραβόλου, όλα αυτά μπορούν να πάνε εκεί και να μην υπάρχει σαν ξεχωριστό ή αυτό το «δύναται να μετακυληθεί το κόστος» και να μην υπάρχει.

Εξάλλου, θέλουμε με αφορμή αυτή την Επιτροπή να επισημάνουμε ότι ο ΕΛΓΟ «Δήμητρα» και το Υπουργείο Αγροτικής Ανάπτυξης έχουν ένα μεγάλο δίκτυο εργαστηρίων αναλύσεων, είτε κτηνιατρικών, είτε γεωργικών, είτε πιο ειδικών προϊόντων, και μπορούν να γίνουν εξετάσεις σε όλα τα επίπεδα. Είναι ευθύνη της πολιτείας όλο αυτό το δίκτυο των εργαστηρίων που υπάρχει να το κινητοποιήσει, υπάρχουν εξειδικευμένοι επιστήμονες, υπάρχουν πολλές φορές και εξοπλισμός που εμείς δεν τον βρίσκουμε και τόσο εύκολα. Θα πρέπει το Υπουργείο ως εποπτευόμενος φορέας όλων να κινητοποιήσει αυτό το δίκτυο των εργαστηρίων και να προχωρήσουμε σε συνέργειες, συνεργασίες και μνημόνια μεταξύ όλων αυτών. Γιατί; Η μεγαλύτερη απόδειξη ότι τα προϊόντα μας είναι πραγματικά ΠΟΠ, ΠΓΕ ή ΕΠΙΠ γίνεται και μέσα από τις αναλύσεις. Οι αναλύσεις μπορούν να λειτουργήσουν στην αγορά, αλλά και ως έξωθεν καλή μαρτυρία στην Ευρωπαϊκή Ένωση. Συνεπώς, το επισημαίνουμε αυτό σαν Επιμελητήριο.

Υπάρχει και μια σειρά άλλων άρθρων τα οποία υπήρχαν στο προηγούμενο σχέδιο νόμου του Φεβρουαρίου και τώρα έχουν αποσυρθεί. Υπήρχαν μεγάλες ασάφειες, ιδίως προς τους ορισμούς και αυτά έχουν αποσυρθεί. Βέβαια, κάποια από αυτά, θα τα βρούμε πάλι μπροστά μας με τις μεταβατικές διατάξεις που υπάρχουν στο άρθρο 21, που δίνει τη δυνατότητα στον Υπουργό με Υπουργικές Αποφάσεις να διευκρινίσει κάποιες διαδικασίες. Θέλουμε και εμείς να επισημάνουμε ότι τα 9 σημεία που υπάρχουν στο άρθρο 21, θα πρέπει να γίνουν μέσα από διαβούλευση και να μη βρεθούν μπροστά σε Υπουργικές Αποφάσεις που θα αλλοιώνουν τον χαρακτήρα, ειδικά του σχεδίου νόμου αυτού ή θα βάζουν τεχνηέντως άλλα πράγματα.

Επίσης, μια παρατήρηση που είχαμε και στο προηγούμενο σχέδιο νόμου ήταν η ποινή της ανάκλησης του πιστοποιητικού, η οποία είναι ασαφής. Δεν χρησιμοποιούταν με σαφείς όρους και βλέπουμε τώρα, ότι στο τελικό άρθρο 24, που είναι το Παράρτημα στο υπάρχουν οι περιγραφές της παράβασης και τα διοικητικά μέτρα συμμόρφωσης, σε κάποιες περιπτώσεις υπάρχει και η ανάκληση του πιστοποιητικού και μάλιστα για συγκεκριμένο διάστημα. Εκείνο που δεν κατανοούμε, και θέλω να μας δώσετε και τη δυνατότητα να το επεξεργαστούμε, είναι το ύψος των προστίμων. Σε μερικές περιπτώσεις υπάρχουν, σε μερικές περιπτώσεις δεν υπάρχουν, ούτε το risk analysis, με το οποίο δίνεται αυτό το ύψος των προστίμων. Θα θέλαμε κάποιες διευκρινήσεις, όσον αφορά αυτή τη στήλη στο άρθρο 24.

Κύριε Πρόεδρε, ελπίζω να μην έχω καταχραστεί τον χρόνο που μου διατίθεται.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχετε την κατανόησή μας, βεβαίως, έχετε υπερβεί το χρόνο εις διπλούν. Είναι πολύ ενδιαφέροντα αυτά που λέτε, πάντα το Γεωτεχνικό Επιμελητήριο έχει να συμβάλλει σε αυτά τα νομοσχέδια και γενικότερα στον πρωτογενή τομέα. Οπότε ολοκληρώστε όμως έτσι γιατί σίγουρα θα σας θέσουν ερωτήματα οι Εισηγητές και οι Βουλευτές.

**ΗΛΙΑΝΑ ΤΣΟΛΙΟΥ (Γενική Γραμματέας του ΔΣ του Γεωτεχνικού Επιμελητηρίου Ελλάδας - ΓΕΩΤΕΕ):** Ωραία, ολοκληρώνω εδώ, επιτρέψτε μου μόνο από αυτό το βήμα, να ευχαριστήσω τους συναδέλφους γεωτεχνικούς και κτηνιάτρους ειδικά, που το καλοκαίρι έκαναν ότι ήταν δυνατό προκειμένου να περιορίσουν την πανώλη συμβάλλοντας στην διατήρηση της αιγοπροβατοτροφίας και μειώνοντας το ρίσκο που υπάρχει αυτή τη στιγμή, όσον αφορά το πρόβειο γάλα, για τη ναυαρχίδα μας, την φέτα.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Τσολιού, σας ευχαριστώ και παρακαλώ να παραμείνετε συνδεδεμένη να παρακολουθήσετε τη συζήτηση γιατί θα δεχτείτε ερωτήματα. Με το κλείσιμο της ομιλίας σας μου δώσατε πολύ ωραία «πάσα» για να περάσω στον κ. Χρήστο Αποστολόπουλο, τον εκπρόσωπο της Εθνικής Διεπαγγελματικής Οργάνωσης τυριού «Φέτα» και Πρόεδρο του ΔΣ του Συνδέσμου Ελληνικών Βιομηχανίων Γαλακτοκομικών Προϊόντων.

Παρακαλώ, έχετε τον λόγο.

**ΧΡΗΣΤΟΣ ΑΠΟΣΤΟΛΟΠΟΥΛΟΣ (Εκπρόσωπος της Εθνικής Διεπαγγελματικής Οργάνωσης τυριού «Φέτα» (ΕΔΟΦ) και Πρόεδρος του ΔΣ του Συνδέσμου Ελληνικών Βιομηχανίων Γαλακτοκομικών Προϊόντων - ΣΕΒΓΑΠ):** Καλημέρα σε όλους, ευχαριστώ πολύ.

Καταρχάς πρέπει να σας πω, και πρέπει να γίνει αντιληπτό, ότι οι αποτελεσματικοί έλεγχοι δεν είναι οι εκ των υστέρων έλεγχοι και μάλιστα από όσο το δυνατόν περισσότερες Υπηρεσίες, όπως προβλέπει το καινούργιο νομοσχέδιο. Αποτελεσματικοί είναι μόνο οι προληπτικοί έλεγχοι και μάλιστα αυτοί οι οποίοι θα διενεργούνται μόνο από έναν Ενιαίο Φορέα, πριν συμβεί το κακό. Αυτή είναι οι σωστοί έλεγχοι και όχι οι εκ των υστέρων.

Πώς θα γίνει αυτό; Το σχέδιο μιλάει για πραγματοποίηση δειγματολογικών ελέγχων. Μέχρι τώρα το ίδιο πράγμα έκανε, δειγματολογικούς ελέγχους. Πια, δεν είναι αυτή η σωστή βάση. Ζούμε στο 2024. Ο μόνος τρόπος είναι η δημιουργία μιας ηλεκτρονικής βάσης όπου θα περνιέται, σε πραγματικό χρόνο, οποιαδήποτε ενέργεια από οποιαδήποτε Παραγωγική Μονάδα είτε παστεριώνει, είτε μεταφέρει, είτε αδειάζει, είτε φορτώνει, είτε συσκευάζει. Ανά πάσα στιγμή θα πρέπει να φαίνεται στην βάση, αυτή η ενέργεια. Μέσα από κει, μπορεί και με συστήματα AI, να βγει κανείς και να δει αν πραγματικά δουλεύει σωστά το σύστημα. Με τους ελάχιστους δυνατούς ελέγχους, με το ελάχιστο κόστος.

Αναφέρεται ότι θα υπάρξουν συνεργασίες φορέων, ΔΑΟΚ, ΕΦΕΤ, ΕΛΓΟ κλπ.. Το είπαν και κάποιοι εκπρόσωποι, το τονίζω ξανά και εγώ. Ένας και μόνο φορέας ελέγχου πρέπει να είναι υπεύθυνος και να ενεργεί. Ένας και μόνος, όχι πολλοί. Εισηγείται ο φορέας την επιβολή προστίμων; Λάθος. Ο φορέας πρέπει να επιβάλει τα πρόστιμα. Και μάλιστα, αυτά τα πρόστιμα δεν πρέπει να πηγαίνουν για κύρωση σε πολιτικά πρόσωπα. Οι κυρωτικές αποφάσεις όχι σε πολιτικά πρόσωπα, δεν επιβάλλει πρόστιμα ο Υπουργός. Πρέπει να τελειώσει αυτό οριστικά.

Μιλάμε για ελέγχους, στη χονδρική και στη λιανική πώληση των ενδείξεων, το τονίζω ξανά, με την ηλεκτρονική βάση. Στην ηλεκτρονική βάση θα φαίνονται όλες οι ενδείξεις, όλες οι ετικέτες που παράγονται από όλες τις εταιρείες. Δεν χρειάζεται να πάει κανείς στη λιανική πώληση και στη χονδρική. Θα πρέπει να φαίνονται μέσα στη βάση και ο έλεγχος θα γίνεται στο 100% και όχι δειγματοληπτικός.

Αναφέρεται στο κείμενο του νομοσχεδίου πως στην ετήσια απολογιστική έκθεση θα βγαίνουν reports. Δεν χρειάζονται report. Τα report φαίνονται από την ηλεκτρονική βάση που σας είπα, η οποία θέλει χρόνο, θέλει δουλειά και κόστος, πολύ λιγότερο όμως από αυτό που εισηγείται το καινούργιο νομοσχέδιο.

Επίσης, όσον αφορά τους επιτόπιους ελέγχους των καταγγελιών. Δεν χρειάζεται ούτε αυτό. Οι καταγγελίες μπορούν άμεσα με τα δεδομένα της βάσης αυτής να επιβεβαιώνονται ή να διαψεύδονται. Υποβάλλει μηνύσεις ο φορέας στις αρμόδιες εισαγγελικές αρχές και μάλιστα πηγαίνει και υποστηρίζει την αξιόποινη πράξη. Ξανατονίζω πως ο απώτερος σκοπός μας δεν είναι οι ποινές, είναι η πρόληψη έτσι ώστε και να θέλει κάποιος να παραβεί να μην μπορεί να το κάνει.

Αναφέρεται ότι δεν πρέπει να εντάσσονται στο σύστημα ελέγχων οι κάτοχοι γεωργικών εκμεταλλεύσεων. Είναι δυνατόν να μην εντάσσεται η πρωτογενής παραγωγή στο σύστημα των ελέγχων; Είναι δυνατόν να μη γνωρίζουμε από πού έρχεται το γάλα, πόσο πηγαίνει, εάν είναι αντιπροσωπευτικό του αριθμού των ζώων των μονάδων; Αδύνατον. Δεν μπορεί να συνεχιστεί αυτό.

Οι επιχειρήσεις πρέπει να τηρούν αρχεία σχετικά με τους προμηθευτές και τις εισερχόμενες πρώτες ύλες. Το επισημαίνω ξανά, ότι όλα αυτά πρέπει να φαίνονται στο Μητρώο, στην ηλεκτρονική βάση που σας είπα ότι θα έπρεπε να έχει δημιουργήσει.

Λέει ότι ο φορέας θα διενεργεί διοικητικούς ελέγχους. Τέλος οι διοικητικοί έλεγχοι. Δεν πρέπει να υπάρχουν διοικητικοί. Οι διοικητικοί έλεγχοι γίνονται ηλεκτρονικά πια, παντού. Όσον αφορά τα διοικητικά πρόστιμα. Συμφωνώ με τους προλαλήσαντες, νομίζω πως το είπε ο εκπρόσωπος της ΕΘΕΑΣ. Οι ποινές πρέπει να είναι τέτοιες που να είναι αποτρεπτικές. Ποια είναι η χειρότερη ποινή σήμερα στον κόσμο, τουλάχιστον στις δημοκρατικές χώρες; Τα ισόβια δεσμά. Έχουν αποτρέψει τους θανάτους, τις δολοφονίες ή τις ειδεχθείς ποινικές παραβάσεις; Όχι. Γι’ αυτό σας είπα ότι δεν πρέπει να πάμε στο επίπεδο της παράβασης. Πρέπει να είναι έτσι το σύστημα το οποίο να μην επιτρέπει και σ’ αυτούς που θέλουν και ωφελούνται να παρανομήσουν. Είναι τόσο απλό, έχει χρησιμοποιηθεί σε άλλες χώρες, λέγεται FFDA και είναι ένα σύστημα που αυτοελέγχεται στο 100% των δραστηριοτήτων.

Το κείμενο του νομοσχεδίου τέλος, αναφέρεται και στα τρόφιμα τα οποία χρησιμοποιούνται ως συστατικά. Δηλαδή, θα υπάρξουν έλεγχοι για τα τρόφιμα που χρησιμοποιούνται από προϊόντα ως συστατικά. Δεν έχει γίνει καμία ενέργεια να επανέλθει η φέτα ως συστατικό της ελληνικής σαλάτας. Δεν έχει γίνει καμία ενέργεια και εμείς θα πρέπει να πάμε να ελέγχουμε το που συμμετέχουν τα προϊόντα και κακώς πιστεύει το Υπουργείο ότι η αφαίρεση αυτής της νομοθεσίας ήταν μνημονιακή απαίτηση.

Κλείνοντας, θέλω να πω το εξής. Ποιος ενδιαφέρεται περισσότερο οι έλεγχοι στα προϊόντα ΠΟΠ και ΠΓΕ να είναι αποτελεσματικοί; Το Υπουργείο δεν νομίζω. Οι καταναλωτές σίγουρα ενδιαφέρονται διότι ζημιώνονται. Αυτοί όμως, που ενδιαφέρονται περισσότερο είναι οι υγιείς επιχειρήσεις. Αυτοί χάνουν περισσότερο από την παρανομία και από τη νοθεία. Και γι’ αυτές, τις υγιείς επιχειρήσεις, εκφράζω την άποψη ότι πρέπει οι έλεγχοι να είναι τέτοιοι ώστε να σταματούν την παρανομία πριν καν δημιουργηθεί, προληπτικά.

Το νομοσχέδιο, και λυπάμαι που το λέω, διατηρεί απαρχαιωμένες και αποτυχημένες πρακτικές ελέγχων που ανεβάζουν το κόστος, ανεβάζουν τον χρόνο και μειώνουν δραματικά την αποτελεσματικότητά τους.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε, κ. Αποστολόπουλε. Το παράδειγμα που αναφέρατε για την υπόθεση της ελληνικής σαλάτας ίσως είναι ενδεικτικό και θα πρέπει να μας προβληματίσει γιατί ένα μέρος της νοθείας γίνεται στο πλαίσιο της δικής μας αγοράς και της δικής μας αν θέλετε δικαιοδοσίας, γιατί συνηθίζουμε να λέμε για νοθείες από εισαγόμενα κτλ. αλλά και αυτό είναι ενός είδους νοθεία, το να μην χρησιμοποιείτε η φέτα στην ελληνική σαλάτα. Κακώς η ελληνική πολιτεία έχει αμελήσει αυτό το ζήτημα, γιατί είναι ένα φαγητό ταυτισμένο με τον ελληνικό τουρισμό, με το ελληνικό καλοκαίρι που τυγχάνει της προτίμησης των εκατομμυρίων τουριστών και θα έπρεπε να το έχουμε προστατέψει περαιτέρω. Συμφωνώ απολύτως μαζί σας. Δεν είναι μικρές οι ποσότητες, διότι μιλάμε για κάποιες χιλιάδες τόνους που αντιστοιχούν στα δεκάδες εκατομμύρια ελληνικές σαλάτες που καταναλώνονται κάθε χρόνο στη χώρα μας.

Κύριε Αποστολόπουλε, θα σας παρακαλέσω να μείνετε στη συζήτησή μας, γιατί σίγουρα θα δεχθείτε ερωτήματα από τους συναδέλφους Βουλευτές. Τον λόγο έχει ο κ. Παναγιώτης Κάτσαρης, Πρόεδρος του ΔΣ του Συλλόγου Εργαζομένων στο Ελληνικό Γεωργικό Οργανισμό «Δήμητρα».

**ΠΑΝΑΓΙΩΤΗΣ ΚΑΤΣΑΡΗΣ (Πρόεδρος του Δ.Σ του Συλλόγου Εργαζομένων στον Ελληνικό Γεωργικό Οργανισμό «Δήμητρα» (ΣΥΛΕΕΓΟ)):**Κύριε Πρόεδρε, είμαι ο Πρόεδρος του Συλλόγου Εργαζομένων στον Ελληνικό «Δήμητρα» και από ότι καταλαβαίνω είμαι μοναδικός που έχει κάνει έλεγχο σε προϊόντα ΠΟΠ και ΠΓΕ.

Θα ξεκινήσω λέγοντας πως όταν δόθηκε το νομοσχέδιο στον ΕΛΓΟ «Δήμητρα» για να διαμορφωθεί, δεν ήρθε σε κανέναν σχεδόν από τους συναδέλφους που ασχολούνται επί δεκαετίες με τον έλεγχο αυτών των προϊόντων για να πει την άποψή του και τη γνώμη του. Αυτό, προκάλεσε αλγεινή εντύπωση σε συναδέλφους μας στον ΕΛΓΟ «Δήμητρα». Πρέπει να σημειώσουμε ότι οι εργαζόμενοι και τα στελέχη του Οργανισμού, ακόμα και πριν να γίνουν ΕΛΓΟ «Δήμητρα» από όταν ήταν ΟΠΕΓΕΠ Agrocert, είχαν επεξεργαστεί από μόνοι τους λεπτομέρειες για την αναθεώρηση και βελτίωση του ελεγκτικού πλαισίου, αλλά τίποτα από αυτά δεν ελήφθη ποτέ υπόψη. Και ξαφνικά εμφανίστηκε ένα νομοσχέδιο για το οποίο δεν είχαν ιδέα, ούτε τα στελέχη αλλά ούτε και οι εργαζόμενοι που εμπλέκονται, στον έλεγχο και στη διαμόρφωση του. Γι’ αυτό προφανώς οι ευθύνες μπορεί να είναι και της Διοίκησης του Οργανισμού αλλά και του Υπουργείου εφόσον δεν ενημερώθηκε ούτε και ο Σύλλογος Εργαζομένων στον ΕΛΓΟ «Δήμητρα», του οποίου είμαι Πρόεδρος.

Επί της ουσίας του νομοσχεδίου και ξεκινώντας με το προσωπικό, επειδή όλοι μιλάτε για το πόσο ωραία θα γίνονται οι έλεγχοι. Με το προσωπικό που υπάρχει αυτή τη στιγμή και την αποψίλωση που υπάρχει στον ΕΛΓΟ «Δήμητρα», δεν υπάρχει περίπτωση να γίνουν εξονυχιστικοί και πολύ αποτελεσματικοί έλεγχοι.

Έχετε αποψιλώσει τον ΕΛΓΟ «Δήμητρα», προφανώς όπως έχετε αποψιλώσει τα Υπουργεία καθώς και τους άλλους ελεγκτικούς μηχανισμούς και τα ΝΠΙΔ, επί δύο δεκαετίες τουλάχιστον και περισσότερο. Επίσης, δεν έχουν γίνει καθόλου προσλήψεις και διαρκώς αυξάνεται το ελεγκτικό έργο, στην προκειμένη περίπτωση, χωρίς να υπάρχει το επαρκές προσωπικό για να κάνει αυτή τη δουλειά. Εγώ δεν είμαι στην Γενική Διεύθυνση Διασφάλισης Ποιότητας, αλλά είμαι στην Έρευνα και παρόλα αυτά έχω εκπαιδευτεί και υποβοηθώ σε κάποιες περιπτώσεις στους ελέγχους στα ΠΟΠ και στα ΠΓΕ επειδή δεν επαρκεί το προσωπικό. Όμως, το έργο του Οργανισμού έχει αυξηθεί τόσο που δεν φτάνει ούτε αυτό. Θα πρέπει να γίνουν γενναίες προσλήψεις προσωπικού. Αρκεί να σας πω ότι αυτή τη στιγμή ο Οργανισμός δουλεύει περίπου με προσωπικό 50% μόνιμους και 50% συμβασιούχους, κυρίως σε Ερευνητικά Προγράμματα, και προσωπικό που υποστηρίζει τη λειτουργία του γιατί έχει αποψιλωθεί, όπως είπα πριν.

Συνεχίζοντας επί του νομοσχεδίου, να πούμε ορισμένα πράγματα που κατά την άποψή μας είναι σημαντικά. Καταρχάς, αυτό το νομοσχέδιο σε πολλά σημεία είναι ελλιπές. Και να αναφέρω ένα χαρακτηριστικό παράδειγμα. Απαιτούνται τουλάχιστον 6-7 Κοινές Υπουργικές Αποφάσεις ώστε να μπορέσει να γίνει λειτουργικό, γεγονός που από την πείρα μας σημαίνει ότι πρακτικά θα είναι ανεφάρμοστο, έως και κενό περιεχομένου. Το λέω, αυτό, γιατί εδώ και 1,5 χρόνο, το ανέφεραν και άλλοι συνάδελφοι, έχει γίνει ο νόμος του ΕΛΓΟ «Δήμητρα» ο οποίος απαιτούσε γύρω στις 10 Κοινές Υπουργικές Αποφάσεις και δεν έχει εκδοθεί καμία και είμαστε να μην το χαρακτηρίσω, ελαφρός «μπάχαλο». Στον ΕΛΓΟ «Δήμητρα» λειτουργούμε με Εσωτερικές Κανονιστικές Διατάξεις οι οποίες έχουν αντιφάσεις, έχουν προβλήματα, δεν επιλύουν γραφειοκρατικές αγκυλώσεις και ούτω καθεξής.

Σχετικά με κάποια πιο συγκεκριμένα σημεία, για να μην καταχραστώ πολύ το χρόνο του νομοσχεδίου, έχουμε προτείνει σαν εργαζόμενοι να γίνει μια έκδοση Παραβόλου από τις εταιρείες που αιτούνται πιστοποίηση. Και αυτό δεν το λέμε για να επιβαρύνουμε οικονομικά τις εταιρείες αφού αυτή τη στιγμή η πιστοποίηση των ΠΟΠ και των ΠΓΕ είναι δωρεάν. Το προτείνουμε γιατί έχουμε παρατηρήσει ότι υπάρχουν επιχειρήσεις, δεν θέλω να πω κατηγορίες, οι οποίες υποβάλλουν αιτήσεις και κινητοποιείται ολόκληρος ο ελεγκτικός μηχανισμός και πάει από τη μια άκρη της Ελλάδας στην άλλη -και ας έχουμε μείνει «τρεις και ο κούκος», όπως το είπα και πριν. Φτάνοντας εκεί, η επιχείρηση αποφασίζει ξαφνικά και λέει πως τελικά δεν την ενδιαφέρει και ιδιαίτερα να πιστοποιηθεί σαν ΠΟΠ. Όμως, ένα Παράβολο θα τους δεσμεύσει έστω για να κάνουν αίτηση μόνο όσοι έχουν τη βούληση να ενταχθούν στο σύστημα το οποίο είναι και εθελοντικό.

Δεύτερη, παρατήρηση. Το προτεινόμενο θεσμικό πλαίσιο στο μεγαλύτερο μέρος του δεν απέχει ούτε διαφοροποιείται από το ισχύον. Δεν προτείνονται σημαντικές βελτιώσεις, το είπαν και οι προηγούμενοι ομιλητές, σε σοβαρά θέματα μη συμμορφώσεων που αφορούν τα προϊόντα ΠΟΠ. Και θα σας μιλήσω με χαρακτηριστικά παραδείγματα. Τα Διοικητικά μέτρα και τα Διοικητικά πρόστιμα που υποτίθεται είναι η καινοτομία του, κλιμακώνονται και δεν είναι ικανά έτσι όπως κλιμακώνονται οι Συμβάσεις συμμόρφωσής των επιχειρήσεων. Σε περίπτωση λοιπόν σημαντικών παραβάσεων, όπως η μη τήρηση των προδιαγραφών -ας φέρουμε ως παράδειγμα στην παραγωγή της φέτας που παράγεται σε πλαστικά δοχεία, το οποίο είναι ουσιώδης παράβαση ως προς την τήρηση των προδιαγραφών- πρώτη ποινή είναι η επίπληξη. Η επίπληξη, δεν είναι τίποτα για μια τέτοια παράβαση. Θα έπρεπε ως ποινή σε ένα τέτοιο εύρημα να είναι η κατ’ ευθείαν απόσυρση του προϊόντος, η μη διάθεση του υπολοίπου που υπάρχει στην αποθήκη, η ανάκληση του πιστοποιητικού πιθανά. Σύσταση συμμόρφωσης και επίπληξης, δεν μπορεί να χωρά σε τέτοιες περιπτώσεις σοβαρών παραβάσεων.

Αυτό, το λέω με αφορμή ένα περιστατικό -που ο Σύλλογος είχε καταγγείλει ένα χρόνο πριν και είχε πάρει και δημοσιότητα στα Μέσα Μαζικής Ενημέρωσης και για δεν έγινε τίποτα- μεγάλης επιχείρησης, η οποία δεν πληρούσε τις προδιαγραφές και όμως, παρά τις εισηγήσεις των Υπηρεσιακών Παραγόντων της αποδόθηκε το σήμα ΠΓΕ. Δεν υπεισέρχομαι σε περισσότερες λεπτομέρειες, και μάλιστα στην συγκεκριμένη περίπτωση η επιχείρηση είχε χάσει και στα δικαστήρια όταν ζήταγε να πάρει την πιστοποίηση, έχοντας προϊόντα εκτός των προδιαγραφών.

Άρα, λοιπόν, χρειαζόμαστε πολύ πιο μεγάλη αυστηροποίηση των προστίμων για τις παραβάσεις. Εδώ θα διαφωνήσω….

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Κάτσαρη, σας έχω δώσει ήδη τον διπλάσιο και πλέον χρόνο. Παρακαλώ να ολοκληρώσετε την τοποθέτησή σας...

**ΠΑΝΑΓΙΩΤΗΣ ΚΑΤΣΑΡΗΣ (Προέδρος Δ.Σ. Συλλόγου Εργαζομένων στον Ελληνικό Γεωργικό Οργανισμό «Δήμητρα» (ΣΥΛΕΕΓΟ)):** Μου έχετε δώσει4 λεπτά κύριε Πρόεδρε. Εμείς κάνουμε τους ελέγχους, δεν τους κάνει ο κύριος Αντιπρόεδρος. Δυο λεπτά θέλω, για να ολοκληρώσω.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δυο λεπτά θα σας τα δώσω. Αλλά δεν σας έχω δώσει μόνο 4 λεπτά, έχω βάλει δύο φορές το χρονόμετρο από 3 λεπτά και είμαστε στο 7ο λεπτό συν 2 άρα 9 λεπτά, για να μην έχετε παράπονο.

**ΠΑΝΑΓΙΩΤΗΣ ΚΑΤΣΑΡΗΣ (Προέδρος Δ.Σ. Συλλόγου Εργαζομένων στον Ελληνικό Γεωργικό Οργανισμό «Δήμητρα» (ΣΥΛΕΕΓΟ)):** Αναφορικά με τους συντελεστές και τα κριτήρια επιμέτρησης, θέλουμε να πούμε ότι δεν υπάρχουν συντελεστές βαρύτητας. Προσδιορίζονται συντελεστές αλλά δεν υπάρχουν συντελεστές βαρύτητας. Και εκεί το σύστημα είναι ελλιπές ή προβληματικό.

Όσον αναφορά την αναγνώριση των Ομάδων Παραγωγών, οι διαδικασίες δεν αναλύονται παρότι αναφέρεται και προβλέπεται από τον βασικό Κοινοτικό Κανονισμό. Για την έγκριση του κανονισμού πιστοποίησης και των εντύπων αρχείου εισροών - εκροών κ.τ.λ. απαιτείται απόφαση Υπουργού και αυτό γραφειοκρατικοποίει τη διαδικασία και την καθυστερεί χωρίς λόγο. Ο ΕΛΓΟ «Δήμητρα» έτσι κι αλλιώς θα το συντάξει, όπως είπε και ο Αντιπρόεδρος. Για ποιο λόγο χρειάζεται η έκδοση Υπουργικής Απόφασης; Έτσι κι αλλιώς αυτό θα είναι με βάση τις Κοινοτικές Οδηγίες.

Κλείνοντάς, για να μην «τρώω» και τον χρόνο σας, το ξαναείπα. Εμείς κάνουμε τους ελέγχους και πρέπει να έχετε στο μυαλό σας πως ό,τι κανονιστικό πλαίσιο και να βάλετε, όσο καλό και να το κάνετε και όσα AI συστήματα προσθέστε στο σύστημα, αν δεν υπάρχει ο ελεγκτικός μηχανισμός δεν πρόκειται να βρείτε τους παραβάτες. Τους παραβάτες, τους έχουν βρει οι συνάδελφοί μας με αυταπάρνηση, αυτοί που πηγαίνουν στις Μονάδες και δέχονται πολλές φορές βία ή ακόμα και προσωπικές απειλές από μπράβους έξω από εγκαταστάσεις οι οποίες παρανομούν. Θα πρέπει να τα ακούσει ο ελληνικός λαός αυτά. Βγάζουν τα πρόστιμα και τις παραβάσεις και αυτές, επί χρόνια, λιμνάζουν στο Υπουργείο Αγροτικής Ανάπτυξης και στην ουσία δεν επιβάλλονται. Ουσιαστικά πρόστιμα είναι το μέτρο της δημοσιοποίησης. Θα ήταν πάρα πολύ σημαντικό το γεγονός, που το προτείνουμε επί σειρά ετών και πάλι δεν προβλέπεται, να έχουμε τη δυνατότητα να δημοσιοποιούμε τους παραβάτες, όπως για παράδειγμα το κάνει ο ΕΦΕΚ.

Κατόπιν όλων όσων είπα -και σας ξαναλέω υπάρχει σημαντικός λόγος, αυτό το νομοσχέδιο να επανεξεταστεί- και με τις δικές μας παρατηρήσεις και πολλές άλλες, που δεν έχω το χρόνο των συναδέλφων να πω, αναφέρθηκαν και του κ. Κορασίδη και κάποιες του κ. Αποστολόπουλου και του κ. Καββαδά να ενσωματωθούν και του Γεωτεχνικού Επιμελητηρίου και να γίνει πολύ καλύτερο και λειτουργικότερο αφού στελεχωθούν και οι υπηρεσίες του ΕΛΓΟ «Δήμητρα». Αυτή τη στιγμή έχουμε πληθώρα συμβασιούχων. Μια πρώτη ενέργεια θα μπορούσε να είναι η παράταση των συμβασιούχων Ορισμένου Χρόνου για να μπορέσει να λειτουργήσει ο ΕΛΓΟ «Δήμητρα» με μια Υπουργική Απόφαση ή με μια διάταξη σε ένα νόμο, γιατί είμαστε όπως σας είπα αποψιλωμένοι και υποστελεχωμένοι.

Ευχαριστώ πολύ και συγγνώμη για την κατάχρηση του χρόνου.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Έτσι κι αλλιώς, κύριε Κάτσαρη θα μείνετε στη συζήτηση γιατί σίγουρα θα δεχθείτε ερωτήματα από τους Εισηγητές και τους συναδέλφους Βουλευτές.

Θα ολοκληρώσουμε την ακρόαση των εκπροσώπων εξωκοινοβουλευτικών φορέων με την κυρία Κίμη Ζαζή, συνεργάτιδα της Εθνικής Διεπαγγελματικής Οργάνωσης Επιτραπέζιας Ελιάς.

Παρακαλώ, έχετε τον λόγο.

**Κίμη Ζαζή (Συνεργάτιδα της Εθνικής Διεπαγγελματικής Οργάνωσης Επιτραπέζιας Ελιάς):** Αρχικά, ευχαριστούμε και εμείς για την πρόσκληση.

Ειδικότερα για το συγκεκριμένο νομοσχέδιο, πιστεύουμε ότι η οριζόντια αντιμετώπιση ελέγχου των προϊόντων φυτικής και ζωικής παραγωγής είναι θεωρητική. Δεν μπορεί να ελέγχεται το γάλα όπως ελέγχεται η ελιά ή η ελιά όπως ελέγχεται το κρασί. Πιστεύουμε ότι πρέπει να έχει Παραρτήματα, να χωρίσει σε φυτική - ζωική και από εκεί και πέρα, όπως κάνουν και οι Κοινοτικοί Κανονισμοί να χωρίσει τις υποκατηγορίες.

Είναι σαφές πως θέλουμε την προστασία των προϊόντων ΠΟΠ. Βέβαια, η επιτραπέζια ελιά σαν προϊόν ανήκει στην κατηγορία των μη-ΠΟΠ κάτι που έχει βοηθήσει πολύ τα πολύ μεταγενέστερα ΠΟΠ. Οι πρώτες εξαγωγές του προϊόντος καταγράφονται το 1830 και είναι ένα προϊόν που έχει σχεδόν αποκλειστικά εξαγωγικό προσανατολισμό. Εάν, δεν υπήρχαν οι εξαγωγές δεν θα υπήρχε κλάδος. Αυτό λοιπόν, σημαίνει ότι ο τρόπος με τον οποίο αναγνωρίζονται και ελέγχονται τα ΠΟΠ στις επιτραπέζιες ελιές πρέπει να είναι πολύ προσεκτικός.

Μέχρι σήμερα, αυτό που έχουμε δει είναι να αναγνωρίζονται ως ΠΟΠ οι ποικιλίες, κάτι το οποίο δεν προβλέπεται από τον Κανονισμό. Και όχι μόνο δεν προβλέπεται αλλά απαγορεύεται από τον Κανονισμό να αναγνωρίζονται φυτικές και ζωικές ποικιλίες ως ονομασίες ΠΟΠ. Είναι γνωστή η περίπτωση του «Ελιά Καλαμάτας» και «Kalamata Olives» που ταλάνισε τον κλάδο 20 χρόνια και έθεσε σε πολύ σοβαρό κίνδυνο 280 εκατομμύρια εξαγωγές και λύθηκε με την απόφαση Γεωργαντά και τελικά την απόφαση του ΣτΕ. Το ίδιο γίνεται και με την ελιά Χαλκιδικής, το ίδιο γίνεται και με την ποικιλία Αμφίσσης. Όλες οι ποικιλίες έχουν αναγνωριστεί ως ΠΟΠ. Οπότε, η επιτραπέζια ελιά η οποία ετησίως έχει 650 εκατομμύρια ευρώ, πώς θα ελεγχθεί με αυτό τον τρόπο; Θα ήθελα ο κ. Χατζηνικολάου να μας το εξηγήσει αυτό γιατί έχουμε πάρα πολλά παραδείγματα διωγμού των εξαγωγικών επιχειρήσεων.

Είναι προφανές πως πρέπει να υπάρχουν έλεγχοι και στο μη-ΠΟΠ, στη διάθεση του προϊόντος, στο να αναφέρεται η καταγωγή, να αναφέρονται όλα. Αλλά πρέπει και να προβλέπονται τα πάντα. Με το «Καλαμάτα» είχαμε το 2% της χώρας να βάζει σε κίνδυνο το 98%, όχι μόνο σε εξαγωγές αλλά και σε επίπεδο παραγωγών. Ο πρωτογενής τομέας, είχε ξεσηκωθεί. Πιστεύουμε λοιπόν ότι αυτό πρέπει να γίνει. Πιστεύουμε, ότι η ιχνηλασιμότητα που προβλέπεται στο νομοσχέδιο δεν έχει καμία σχέση με την ιχνηλασιμότητα στην επιτραπέζια, θα πρέπει να υπάρχουν κάποιες ιδιαιτερότητες ανάλογα με τα προϊόντα.

Αυτά ήθελα να επισημάνω και είμαι στη διάθεσή σας για ερωτήσεις.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε. Πολύ συνοπτικά και περιπαικτικά κάνατε την τοποθέτησή σας. Η ελιά είναι οπωσδήποτε ένα ηγετικό προϊόν και υποθέτω ότι θα δεχθείτε και ερωτήματα.

 Ολοκληρώσαμε την ακρόαση των εκπροσώπων εξωκοινοβουλευτικών φορέων,

κυρίες και κύριοι συνάδελφοι. Θα ξεκινήσουμε τον κύκλο των ερωτημάτων κα θα σας παρακαλέσω να διευκρινίζεται σε ποιον εκπρόσωπο θέτετε το ερώτημα ούτως ώστε να κρατούν σημειώσεις για να απαντήσουν. Θα ξεκινήσουμε από τους Εισηγητές και τους Ειδικούς Αγορητές. Όποιος άλλος συνάδελφος επιθυμεί να θέσει ερωτήσεις να το δηλώσει στη Γραμματείας της Επιτροπής.

Τον λόγο έχει ο κ. Γεώργιος Στύλιος, Εισηγητής της Πλειοψηφίας.

**ΓΕΩΡΓΙΟΣ ΣΤΥΛΙΟΣ (Εισηγητής της Πλειοψηφίας):** Κύριε Πρόεδρε, θα ήθελανα πω δυο λόγια. Δεν έχω να θέσω κάποιο συγκεκριμένο ερώτημα. Καταλαβαίνω από τις τοποθετήσεις, σχεδόν του συνόλου των εκπροσώπων των εξωκοινοβουλευτικών φορέων, ότι είναι θετικοί απέναντι στο νομοσχέδιο και το μόνο που έχουν να επισημάνουν είναι κάποιες συμπληρωματικές σκέψεις, προτάσεις και παρατηρήσεις. Προσωπικά πιστεύω πως αυτό είναι θετικό. Όλοι είναι εδώ για να ακούσουμε, νομίζω και οι Υπουργοί θα το ακούσουν και θα τις λάβουν υπόψιν και περιμένουμε ανάλογες πρωτοβουλίες και στο μέλλον.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Πάνας Απόστολος, Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.

Ευχαριστούμε κ. Στύλιο. Συνεχίζουμε τη διαδικασία δίνοντας τον λόγο στον κ. Βασίλειο Κόκκαλη, Εισηγητή της Μειοψηφίας και πρώην Υφυπουργό Αγροτικής Ανάπτυξης, οπότε έχει και αυτό την σημασία του.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Στον κ. Κάτσαρη, Πρόεδρο του Συλλόγου Εργαζομένων του ΕΛΓΟ. Πόσοι είναι οι υπάλληλοι-ελεγκτές που εργάζονται αυτή τη στιγμή στον ΕΛΓΟ «Δήμητρα»;

Στον κ. Κορασίδη, από την ΕΘΕΑΣ. Είπε πως το σύστημα πρέπει να είναι αποτρεπτικό και εμείς συμφωνούμε. Που θεωρεί ότι δεν είναι αποτρεπτικό με το παρόν νομοσχέδιο;

Τρίτη ερώτηση στον κ. Καβαθά. Είπε πως πρέπει να είναι ενιαίος μηχανισμός και επίσης συμφωνούμε. Πως ακριβώς; Υπάρχει μια συγκεκριμένη πρόταση;

Τέλος, στον κ. Αποστολόπουλο. Είπε για τα πρόστιμα να μην τα επιβάλλει ο Υπουργός. Τι προτείνει; Από ποιον Οργανισμό; Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς. Ήταν πολύ συγκεκριμένα τα ερωτήματά σας, κ. Κόκκαλη.

Τον λόγο έχει η κυρία Χριστίνα Σαρακά, Ειδική Αγορήτρια της Κ.Ο. «ΠΑΣΟΚ ΚΙΝΗΜΑ-ΑΛΛΑΓΗΣ».

**ΧΡΙΣΤΙΝΑ ΣΑΡΑΚΑ (Εισηγήτρια της Κ.Ο. «ΠΑΣΟΚ ΚΙΝΗΜΑ- ΑΛΛΑΓΗΣ»):** Ευχαριστώ, κύριε Πρόεδρε.

Θέλω να θέσω τρία ερωτήματα, δυο εκ των οποίων στον Εκπρόσωπο της ΕΘΕΑΣ, κ. Κορασίδη, που ανέφερε για τους ελέγχους στα προϊόντα στο τελικό σημείο πώλησης. Γιατί είναι σημαντικό οι έλεγχοι στα ΠΟΠ να περιλαμβάνουν και τα σημεία της τελικής πώλησης;

Η δεύτερη ερώτησή μου, εκτός από τον κ. Κορασίδη, αφορά και την Εκπρόσωπο της ΔΟΕΠΕΛ. Κατά τη γνώμη σας οι έλεγχοι με ιχνηλασιμότητα μπορούν να εφαρμοστούν όσον αφορά ΠΟΠ προϊόντα, όπως είναι οι επιτραπέζιες ελιές; Και πως μπορεί να γίνει σωστά ένας έλεγχος βάσει ιχνηλασιμότητας; Σε αυτό θα ήθελα επίσης, να μου απαντήσετε.

Η τρίτη ερώτηση αφορά κάτι που ανέφερε ο εκπρόσωπος της ΕΘΕΑΣ αλλά και των Γεωτεχνικών, είναι σχετική με τις κυρώσεις. Αν οι κυρώσεις και τα πρόστιμα που προβλέπονται σε κάποιες παραβάσεις είναι κατανοητά για σας ή εάν θα έπρεπε -στο άρθρο 24 είναι αυτό, αν δεν απατώμαι- να εξειδικευτούν περισσότερο, τόσο όσον αφορά το είδος της παράβασης για συγκεκριμένα ΠΟΠ και ΠΓΕ προϊόντα, όσο και για το ύψος των προστίμων. Γιατί στο παρόν νομοσχέδιο, διακρίνουμε ένα μεγάλο εύρος και δεν ξέρουμε τι επιπτώσεις θα έχει αυτό για τα προϊόντα. Εδώ, θα ήθελα λίγο την αναλυτική σας σκέψη προκειμένου να μας λυθεί αυτή η απορία.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς κυρία Σταρακά. Τον λόγο έχει ο κ. Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. του Κ.Κ.Ε.):** Κύριε Πρόεδρε, δεν έχω κάποια ερώτηση, είναι πολύ ενδιαφέροντα όσα ακούστηκαν, ιδιαίτερα από τους εκπροσώπους των Γεωτεχνικών και των εργαζομένων. Θα αναφερθώ στην τοποθέτησή μου στην επόμενη συνεδρίαση σε αρκετά από τα στοιχεία τα οποία έφεραν και στη σημερινή ακρόαση και νομίζω, ότι είναι ενδιαφέροντα να τα λάβει υπόψη το Υπουργείο και αυτή τη φορά. Είναι ενδιαφέροντα και πρέπει να αποτελέσουν και το εφαλτήριο για ακόμη πιο δυναμικούς αγώνες το επόμενο διάστημα, για να καταφέρουν τα δίκαια αιτήματα των εργαζομένων να γίνουν πράξη. Εμείς θα είμαστε στο πλευρό τους, στην επόμενη τοποθέτηση θα αναφερθώ αναλυτικά.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, σας ευχαριστώ. Είναι ενδιαφέροντα όλα αυτά που έχουν ειπωθεί από τους φορείς, θα μπορούσαν να ειπωθούν και άλλα βέβαια, λόγω έλλειψης χρόνου και από άλλους φορείς.

Θα ήθελα να ρωτήσω τον κ. Χατζηνικολάου, από τον ΕΛΓΟ «Δήμητρα» τι γίνεται με τις κτιριακές εγκαταστάσεις. Για παράδειγμα, στην εκλογική μου Περιφέρεια που είναι καθαρά κτηνοτροφικός νομός, ο νομός Σερρών, έχουμε πρόβλημα στις εγκαταστάσεις του ΕΛΓΟ «Δήμητρα». Να φανταστείτε, πως εκεί μένουν, όπως είπα και στην προηγούμενη ομιλία μου, παράνομοι μετανάστες από όπου έρχονται.

Η επόμενη ερώτηση απευθύνεται στον κ. Κορασίδη, Γενικό Διευθυντή της Εθνικής Ένωσης Αγροτικών Συνεταιρισμών. Επειδή και εγώ υπηρέτησα για μια 10ετία το Συνεταιριστικό Κίνημα, έχω εμπειρία και γνώσεις και γύρω από την ΠΑΣΕΓΕΣ, τη σχολή κ.λπ., είναι ικανοποιημένος από το νομοθετικό πλαίσιο κατοχύρωσης των Συνεταιρισμών; Για παράδειγμα, οι Συνεταιρισμοί θα μπορούσε με ένα διαφορετικό νομοθετικό πλαίσιο, να ισχυροποιηθούν περισσότερο γιατί είναι άκρως απαραίτητο προκειμένου να υποστηρίξουν τα ελληνικά προϊόντα, αλλά και να έχουν και καλές τιμές οι αγρότες; Η ισχύς εν τη ενώσει.

Όπως προείπα, αν χαθεί το Συνεταιριστικό Κίνημα, όσες συζητήσεις και να κάνουμε, είμαστε τελειωμένοι, να το ξέρετε. Ακόμα και αυτό, που δώσατε το δικαίωμα να μπορεί ιδιώτης να συμμετέχει στο Διοικητικό Συμβούλιο, είναι μέγα λάθος. Ο Συνεταιρισμός πρέπει να ισχυροποιηθεί. Να αφήσει τις αμαρτίες και τα λάθη του παρελθόντος και δεν ξέρω ποια είναι η άποψη του κ. Κορασίδη, αν ευελπιστεί, αν είναι αισιόδοξος, σε ότι αφορά το Συνεταιριστικό Κίνημα. Επιτέλους, θα πρέπει να μπούμε στα γαλλικά πρότυπα κάποια στιγμή, δεν πάει άλλο αυτή η κατάσταση. Η αγορά, επεξεργασία τυποποίησης διακίνησης αγροτικών προϊόντων, υπάρχει μια ασυδοσία από πλευράς πολλών «αλεξιπτωτιστών» ιδιωτών, ενώ ο Συνεταιρισμός είναι η προστασία και το καταφύγιο.

Να ρωτήσω απλά και τον κ. Αποστολόπουλο, σε ότι αφορά την Διεπαγγελματική Οργάνωση Τυριού, που είναι έναBrand Name για την Ελλάδα, είναι κορωνίδα το τυρί, η φέτα, αν τουλάχιστον είναι ικανοποιημένος από κάποια βήματα οργάνωσης Σχολών Τυροκομίας, που θα μπορούν να βγάλουν τους αυριανούς τυροκόμους και να ενισχύσουν έτσι αν θέλετε τη γεύση, τη ποιότητα και τα ανταγωνιστικά χαρακτηριστικά της ελληνικής φέτας.

Σας ευχαριστώ θερμά, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ πολύ, κύριε Πρόεδρε.

Θα ήθελα και εγώ να ευχαριστήσω όλους τους παρευρισκόμενους εκπροσώπους των φορέων. Βεβαίως, όλοι εξέθεσαν τις απόψεις τους και είναι αυτό που είπαμε χτες στην Επιτροπή, ότι αυτός ο νόμος δεν καλύπτει τις ανάγκες του αγροτικού κόσμου. Είναι ελλιπής, είναι ένα γρήγορο νομοσχέδιο και απέχει από την ανάγκη που έχει ο αγροτικός κόσμος και οι παραγωγικοί φορείς.

Θέλω να απευθύνω μια ερώτηση στον κ. Χατζηνικολάου. Ο ΕΛΓΟ «Δήμητρα» παίζει το ρόλο που θα έπρεπε να παίζει; Βεβαίως, ξέρουμε ότι ο ΕΛΓΟ «Δήμητρα» είναι υποστελεχωμένος. Όμως, πως μπορεί να εξυγιανθεί ώστε να είναι ο κυρίαρχος του παιχνιδιού, που πιστεύουμε ότι πρέπει να είναι.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και συνεχίζουμε δίνοντας τον λόγο στον κ. Βρεττό.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ κύριε Πρόεδρε.

Θα ήθελα να κάνω μία ερώτηση προς τον κ. Κορασίδη, που έχει μεγάλη εμπειρία στο χώρο του πρωτογενούς τομέα, τον αγροτικό χώρο. Είπε χαρακτηριστικά, ότι δεν είναι αποτρεπτικό το παρόν νομοσχέδιο, αλλά με την εμπειρία του θα ήθελα μας πει, τελικά ποιος ωφελείται από αυτό το νομοσχέδιο, από τη στιγμή που είναι ένα νομοσχέδιο που δεν θα υπηρετήσει το σκοπό που θέλει η Κυβέρνηση να υπηρετήσει.

Μια άλλη ερώτηση θα ήθελα να απευθύνω προς τον κ. Αποστολόπουλο που και αυτός είπε ότι, στην ουσία θα έπρεπε να υπάρχει μια πρόληψη. Γιατί πιστεύει πως, στην εποχή της ψηφιοποίησης και της τεχνολογίας, ακόμα και της τεχνητής νοημοσύνης, αντί να πηγαίνουμε προς την κατάσταση αυτή, γιατί είναι υπαρκτή -μόνο στο PREDATOR την χρησιμοποιούμε αυτή την τεχνολογία. Είναι δυνατόν να θέλουμε να κάνουμε ελεγκτικούς μηχανισμούς και μάλιστα τα πρόστιμα να περνάνε από τους πολιτικούς φορείς; Αυτό δεν είναι ένα κομμάτι, κατά τη δική του εκτίμηση, που ενθαρρύνει την πολιτική διαφθορά;

Ένα ερώτημα προς τον κ. Κάτσαρη, ερώτημα που ενισχύει τα προηγούμενα, ότι δεν μπορεί να είναι ένα αποτρεπτικό νομοσχέδιο, όταν οι φορείς οι οποίοι έχουν τη δυνατότητα να λειτουργήσουν τους ελέγχους αυτούς έτσι ώστε να το καταστήσουν αποτρεπτικό, δεν υπάρχει ούτε το προσωπικό, και κυρίως δεν ζητήθηκε καθόλου η γνώμη τους και δεν ενημερώθηκαν και καθόλου. Για ποιο λόγο πιστεύετε η Κυβέρνηση, όταν θέλει πραγματικά ή αν θέλει πραγματικά -αυτό θα φανεί από τις απαντήσεις επί των τοποθετήσεών μας, εμείς θα το αναπτύξουμε γιατί έχουμε πολιτική θέση- γιατί να το κάνει αυτό; Δηλαδή, πιστεύει, ότι, που τόσα χρόνια επωμίζονται το ελεγκτικό βάρος, οι εργαζόμενοι δεν έχουν να εισφέρουν ή τελικά με τη νομοθεσία αυτή η Κυβέρνηση θέλει να ενθαρρύνει την πολιτική της παρέμβαση και ισχύ σε έναν πολύπαθο πρωτογενή τομέα, τον αγροτικό, που μόνο η προστασία των ΠΟΠ, των ΠΓΕ και των ΕΠΙΠ προϊόντων, δεν φαίνεται να υπηρετείται από το παρόν νομοσχέδιο;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ πολύ, κύριε Πρόεδρε. Ευχαριστούμε πάρα πολύ τους φορείς που βρίσκονται εδώ μαζί μας αλλά και όσους παρευρέθηκαν διαδικτυακά. Είναι πάρα πολλές οι ερωτήσεις που θα ήθελα να θέσω, αλλά δεν θέλω να καταχραστώ το χρόνο σας. Θα επιλέξω κάποιες από αυτές. Στην Επιτροπή θα έχουμε την ευκαιρία να τα πούμε και αργότερα.

Ένα από τα θέματα που βλέπουμε πως υπάρχει μεγάλη ανάγκη, και το νομοσχέδιο δεν τα καλύπτει, κα απευθύνομαι στον κ. Κορασίδη, είναι για τη περίπτωση προϊόντων που παράγονται από οργανώσεις παραγωγών, για την περίπτωση βέβαια ΠΟΠ και ΠΓΕ. Τι θα ισχύει με τις Ομάδες Παραγωγών και τι διαβλέπει εκείνος; Πως θα είναι καλυμμένοι αυτοί οι άνθρωποι; αν υπήρχε κάποια προηγούμενη κάλυψη ή υπάρχει κάποια μεγάλη ανάγκη να συμπεριληφθούν στο νομοσχέδιο. Επίσης προς τον κ. Κορασίδη, μια δεύτερη ερώτηση. Όπως ίδιος ανέφερε -και είπα και εγώ χθες στην τοποθέτησή μου- σχετικά με τον κρόκο Κοζάνης για παράδειγμα. Είναι μεγάλη η αγωνία και θα θέλαμε να μας πει λίγα πράγματα περισσότερο.

Η επόμενη ερώτηση αφορά τον κ. Κάτσαρη. Γνωρίζουμε ότι υπάρχει το Μητρώο Επιχειρήσεων το οποίο είναι πολύ χρήσιμο. Μήπως να υπάρξει και διαχρονική καταγραφή στατιστικών στοιχείων, παραγωγή, τιμές, κλπ.. Είναι πιθανό τα στοιχεία αυτά να τα έχει ήδη ο ΕΛΓΟ; και αν βρίσκει χρήσιμο να υπάρξει κάποιο είδος βάσης Data, με εύκολη πρόσβαση στον πολίτη, δηλαδή, να γνωρίζει και αυτός αυτά τα στοιχεία.

Μια ερώτηση προς τον κ. Μπαρμπέρη. Βέβαια, είμαστε υπέρ ενός ενιαίου ελεγκτικού μηχανισμού - όπως είπαν πάρα πολλοί ομιλητές - αλλά εάν υπάρχει νόημα στην παρούσα συνθήκη, στα σημεία χονδρικής και λιανικής πώλησης και διάθεσης, όπως επίσης του ηλεκτρονικού εμπορίου που κερδίζει έδαφος, οι έλεγχοι της ΕΛΓΟ να γίνονται μαζί με τον ΕΦΕΤ και ίσως οι Διευθύνσεις Αγροτικής Οικονομίας και Κτηνιατρικής, οι ΔΑΟΚ, να συνεργάζεται με τον έλεγχο τη διαπίστευση και πιστοποίηση και όλα αυτά για την ενίσχυση της ανταγωνιστικότητας των αγροτικών προϊόντων, αλλά και των συμφερόντων των καταναλωτών και της δημόσιας υγείας.

Τέλος, μία διευκρινιστική ερώτηση προς την κυρία Ζαζή. Επειδή δεν κατάλαβα, ακριβώς, θέλουμε η ελιά να μην είναι ΠΟΠ και να είναι ΠΓΕ; Αυτό ενημερωτικά για μένα.

Κλείνοντας θα ήθελα να θέσω ένα τελευταίο ερώτημα προς όλους. Επειδή μας είπε και ο κ. Αποστολόπουλος κάτι το οποίο βρίσκουμε εντελώς ταιριαστό στην εποχή μας για τους δειγματοληπτικούς ελέγχους που δε λειτουργούν κι ότι υπάρχει ένα σύστημα ηλεκτρονικής βάσης καταγραφής δεδομένων, το οποίο έχει δοκιμαστεί σε άλλες χώρες και λειτουργεί - το FFDA, όπως το είπε ο ίδιος - γιατί δεν προχωράμε σε αυτό και στην υλοποίησή του;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μάλλον προς στον κ. Αποστολόπουλο απευθύνεται αυτή η ερώτηση, έτσι;

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Προς όλους θα έλεγα, γιατί ο κ. Αποστολόπουλος είναι ξεκάθαρα υπερ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Αν την κατέθεσε προς όλους, το πιθανότερο είναι ότι δε θα την απαντήσει κανένας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Προς τον κ. Αποστολόπουλο τότε κι όποιον άλλο θα ήθελε να τοποθετηθεί. Ας το θέσουμε έτσι.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ πάρα πολύ.

Κλείνουμε - αν δεν υπάρχει κάποιος Βουλευτής, πέραν των Εισηγητών και των Ειδικών Αγορητών, που θέλει να κάνει κάποιο ερώτημα - με τον κ. Δημητριάδη, τον Ειδικό Αγορητή της Κ.Ο. «ΣΠΑΡΤΙΑΤΕΣ».

Κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κ. Πρόεδρε. Θα ήθελα κι εγώ με τη σειρά μου να ευχαριστήσω όλους τους εκπροσώπους των φορέων για τις παρατηρήσεις τους που ήταν πάρα πολύ εποικοδομητικές και διαφωτιστικές.

Εν πολλοίς, με κάλυψαν οι προηγούμενοι συνάδελφοι, όμως θα ήθελα να κάνω μία ερώτηση στον κ. Χατζηνικολάου. Επειδή ο κ. Κάτσαρης είπε πως υπάρχει αποψίλωση του προσωπικού στον ΕΛΓΟ «Δήμητρα», θέλω να ρωτήσω τι ισχύει και, κυρίως, αν μπορεί με το υπάρχον προσωπικό ο ΕΛΓΟ «Δήμητρα» να επιτελέσει τα ελεγκτικά καθήκοντά του. Γιατί είναι ένα μείζον θέμα, έχει τεθεί από πάρα πολλούς συναδέλφους και πάρα πολλούς φορείς.

Επίσης προς τον κ. Αποστολόπουλο, επειδή μίλησε για προληπτικούς ελέγχους, κάτι για τον οποίο προσωπικά συμφωνώ. Πράγματι, πρέπει να είναι προληπτικοί έλεγχοι. Πώς μπορούν να επιτευχθούν οι προληπτικοί έλεγχοι με τον καλύτερο δυνατό τρόπο;

Τέλος, προς τον κ. Κάτσαρη. Επειδή μας είπατε ότι υπάρχουν επιβληθέντα πρόστιμα που «λιμνάζουν» στο Υπουργείο Αγροτικής Ανάπτυξης - αν κατάλαβα καλά - θα ήθελα να μας διαφωτίσετε τι σημαίνει αυτό εδώ; Είναι πάρα πολύ σημαντικό, μου έκανε μεγάλη εντύπωση και είναι εξαιρετικά σοβαρό.

Ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε κι εμείς, κ. Δημητριάδη.

Κυρίες και κύριοι εκπρόσωποι των φορέων, θα ανακοινώσω ποιοι φορείς δέχτηκαν ερωτήματα, κατά σειρά αριθμού ερωτημάτων, προκειμένου να έχετε το χρόνο να προετοιμάσετε τις απαντήσεις σας.

Βλέπω πως τα περισσότερα ερωτήματα έχει δεχθεί ο κ. Κορασίδης, ο Διευθυντής της Εθνικής Ένωσης Αγροτικών Συνεταιρισμών της γνωστής σε όλους ΕΘΕΑΣ. Θα προσθέσω ένα ερώτημα και εγώ, ως μέλος της Επιτροπής κ. Κορασίδη, που δεν έχει να κάνει τόσο με τις διατάξεις του νομοσχεδίου, αλλά μπορεί να τις αγγίζει. Εσείς, θα μας πείτε.

Θα ακολουθήσει ο κ. Χρήστος Αποστολόπουλος από την Διεπαγγελματική Οργάνωση τυριού «Φέτα», που επίσης δέχτηκε πολλά ερωτήματα. Αμέσως μετά ο κ. Κατσαρής, ο Πρόεδρος του ΔΣ του Συλλόγου Εργαζομένων. Θα προηγηθεί ο κ. Χατζηνικολάου και μετά θα ακολουθήσει ο κ. Νικόλαος Κακαβάς, Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων. Τον κ .Κακαβά θα ακολουθήσει η κυρία Ζαζή και θα κλείσουμε με τον κ. Μπαρμπέρη.

Κύριε Κορασίδη, θα έχετε πρώτος τον λόγο με μια σχετική ανοχή. Όπως οι συνάδελφοι Βουλευτές ήταν απολύτως συγκεκριμένοι, θέλω -στο μέτρο των δυνατοτήτων του καθενός- να είστε κι εσείς απολύτως συγκεκριμένοι και να αναφέρεστε σε ποιόν απαντάτε.

Κύριε Κορασίδη, σας ρώτησα κατ’ ιδίαν –και το θέτω εδώ προς χάριν των πρακτικών- κάτι που δεν αναφέρεται βέβαια σε καμία διάταξη του νομοσχεδίου, το υπογραμμίζω αυτό. Ποια είναι η άποψή σας για την αναγραφή τιμής παραγωγού σε ορισμένα προϊόντα ΠΟΠ ή όχι που διακινούνται μέσω των Συνεταιρισμών, τυποποιημένα ή ανεπεξέργαστα, και φτάνουν στον τελικό αποδέκτη, στον καταναλωτή. Μπορεί αυτό να εφαρμοστεί έστω και πιλοτικά; Θα χτυπήσει τα κέρδη των μεσαζόντων; Θα προστατεύσει τα ΠΟΠ προϊόντα, με την έννοια ποια; ότι δεν μπορείς να έχεις τιμολόγια πολύ φθηνά από ένα μη ΠΟΠ προϊόν και να το παρουσιάζεις ως ΠΟΠ, δηλαδή υπ’ αυτή την έννοια μπορεί να αγγίζει και την παρανομία και τη νοθεία σε αυτό το σημείο; Ποια είναι η δική σας άποψη; Αφού απαντήσετε πρώτα σε όλους τους άλλους συναδέλφους, απαντήστε και σε αυτό αν έχετε την καλοσύνη.

Τον λόγο έχει ο κύριος Κορασίδης.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών):** Ευχαριστώ πολύ. Θα προσπαθήσω επειδή είναι και κοινές οι ερωτήσεις να της ομαδοποιήσω για οικονομία χρόνου, αν αυτό διευκολύνει.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Θα είναι καλό όμως να αναφέρετε ονομαστικά, προς ποιανού ερώτημα απαντάτε, για παράδειγμα πως η απάντησή σας αφορά στην ερώτηση των κ. Μεταξά και κυρίας Σταρακά. Εντάξει;

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών):** Ωραία, το πρώτο κοινό ερώτημα νομίζω πως τέθηκε και από τον κ. Κόκκαλη και την κυρία Σταρακά -και νομίζω και από τον εκπρόσωπο της ΕΛΛΗΝΙΚΗΣ ΛΥΣΗΣ- και αφορούσε την αποτρεπτικότητα των ποινών. Δηλαδή, αν το νομοσχέδιο κινείτε προς την πλευρά της αποτροπής στο να δημιουργηθεί ένα πρόβλημα, είτε νοθείας, είτε παραπλάνησης, είτε οτιδήποτε άλλο.

Κατ’ αρχάς θέλω να πω το ότι ομαδοποιείται και συγκεκριμενοποιείται η διαδικασία επιβολής των κυρώσεων, κάτι που δεν ήταν σαφές, είναι από μόνο του αποτρεπτικό. Δηλαδή, υπάρχει μια διαδικασία που γνωρίζει κάποιος. Η ένταση αυτού του πράγματος και ο τρόπος λειτουργίας του παίρνει βελτιώσεις. Για να γίνω πιο κατανοητός και πιο συγκεκριμένος να πω ότι υπάρχει μια τέτοια διάταξη μέσα στο άρθρο 6 και είναι η διάταξη 2 που τι λέει; Ότι όλα τα φορολογικά παραστατικά διακίνησης ΠΟΠ θα έχουν την ένδειξη του ΠΟΠ πάνω. Αυτόματα αυτό λειτουργεί αποτρεπτικά, γιατί; Μια παράβαση όταν είναι φορολογική, επειδή είναι πιο συγκεκριμένοι οι όροι επιβολής των κυρώσεων, τότε αυτόματα μπαίνουν και οι κυρώσεις. Άρα, αυτό είναι ένα πολύ σημαντικό κομμάτι ως αναφορά την αποτροπή. Όμως τι χρειάζεται περισσότερο για εμάς; Χρειάζονται δύο πράγματα, τα οποία θα λειτουργήσουν αποτρεπτικά.

Το ένα είναι επειδή οι πράξεις αυτές ειδικά για τα ΠΟΠ έχουν αρνητικό αποτέλεσμα και στους παραγωγούς και στους καταναλωτές σε ευρεία κλίμακα, άρα θα πρέπει οι ποινές να εφαρμόζονται γρήγορα. Δεν είναι αποτρεπτικό το γεγονός πως χρειάζονται 60 μέρες να συνεδριάσει ο ΕΛΓΟ για να βγάλει πόρισμα, 60 μέρες να συνεδριάσει η Επιτροπή στο Υπουργείο, άρα φτάσαμε τους τέσσερις μήνες, για να συντάξει τη σχετική ποινή, συν το δικαίωμα της προσφυγής που έχει μετά ο ενδιαφερόμενος στον Υπουργό για την επιβολή κύρωσης -και εκεί στον Υπουργό δεν υπάρχει προθεσμία, προσέξτε, το τελευταίο σκαλοπάτι δεν έχει προθεσμία. Άρα, λοιπόν, αυτό μπορεί να κρατήσει πολύ καιρό, άρα αυτό δεν είναι αποτρεπτικό, γιατί ναι μεν υπάρχει η διαδικασία αλλά δεν υπάρχει η προθεσμία. Εμείς τι λέμε; Άμεσα η ποινή και άμεσα η δημοσιοποίηση. Η δημοσιοποίηση είναι και ποινή, άρα πρέπει να δίνεται στη δημοσιότητα οτιδήποτε «στραβό» συμβαίνει ούτως ώστε και τον καταναλωτή να προστατεύεις και να αποτρέπεις και τους άλλους να παρεκτραπούν.

Ένα δεύτερο κομμάτι είναι ιχνηλασιμότητα. Εμείς ως ΕΘΕΑΣ, πιστεύουμε πως οι έλεγχοι δεν πρέπει να είναι στιγμιαίοι και τοπικοί. Όταν παραβιάζεται και νοθεύεται ένα προϊόν ΠΟΠ δεν συμμετέχει μόνο αυτός που εντοπίζουμε στιγμιαία. Δηλαδή, βρίσκουμε τον συμμετέχοντα σε νοθεία για παράδειγμα σε μια μεταποίηση ή είναι ένας χονδρέμπορος ή οτιδήποτε άλλο, όμως πιθανότητα συμμετέχει και η πλευρά της παραγωγής μερικές φορές, αλλά κυρίως συμμετέχει και το σημείο πώλησης. Δεν διακινείς ένα προϊόν ΠΟΠ σε ένα ράφι αν δεν συμμετέχει και αυτός που το πουλάει. Άρα λοιπόν, εδώ γι’ αυτό ζητάμε να μπει ιχνηλασιμότητα και στο σημείο πώλησης και μην αγνοούμε το γεγονός πως έχουμε άλλου είδους προϊόντα που στο σημείο πώλησης ο πωλητής έχει ευθύνη και έχει κυρώσεις. Με αυτή την έννοια, λοιπόν, τι θέλουμε; Ιχνηλασιμότητα. Άρα όταν διαπιστώσουμε ένα πρόβλημα, θα πρέπει να δούμε όλη την αλυσίδα που ξεκινάει από το μηδέν, από την παραγωγή μέχρι το ράφι, που έχει γίνει το σφάλμα και ποιοι άλλοι συμμετέχουν.

Αναφέρθηκε πριν το ΟΣΔΕ, το Ολοκληρωμένο Σύστημα Διαχείρισης και Ελέγχου. Αφορά φυσικά και τους παραγωγούς. Ένα προϊόν ΠΟΠ έχει περιορισμένη παραγωγή, όπως αναφέρθηκε ο κρόκος Κοζάνης που δεν είναι απεριόριστη η παραγωγή του. Άρα, λοιπόν, έχοντας τους παραγωγούς έχουμε και τα όρια. Όταν στο τελικό στάδιο παραβιάζονται τα όρια, δηλαδή έχουμε μεγάλες ποσότητες, εκεί κάτι δεν πάει καλά. Ή στη φέτα και το θέμα της τιμή της, όπως το θέσατε. Το πρώτο χαρακτηριστικό για να διαπιστώσουμε ότι κάτι δεν πάει καλά με τη φέτα, είναι η τιμή. Η τιμή του νοθευμένου τελικού προϊόντος είναι σχεδόν υποδιπλάσια από την πραγματική τιμή. Άρα, λοιπόν, εκεί έρχομαι να σας απαντήσω πως, ναι πρέπει πιλοτικά να ξεκινήσουμε από κάπου σε ΠΟΠ προϊόντα –και για να είναι ευρύτερο- να έχουμε και τις τιμές στην αλυσίδα αυτή. Δηλαδή, μια πληροφορία στην ιχνηλασιμότητα πρέπει να είναι και η τιμή απόκτησης του προϊόντος από τον παραγωγό για να λειτουργεί σωστά.

Άρα λοιπόν και για να κλείσω το θέμα της αποτροπής, νομίζω ότι πρέπει να έρθει με τις ποινές. Τις οικονομικές ποινές γιατί πολλές φορές δεν είναι ικανές οι διοικητικές ποινές να τις αποτρέψουν. Γιατί τι γίνεται. Αλλάζει η φίρμα, φέρνει κάποια άλλη μονάδα και στον ίδιο χώρο εξακολουθεί να κάνει τα ίδια πράγματα. Άρα, λοιπόν, εδώ πρέπει και τα πρόσωπα που εμπλέκονται με αυτή τη δουλειά να έχουν και ποινικές κυρώσεις και πρέπει να είναι σαφές αυτό. Ο ΕΛΓΟ κάνει μηνύσεις. Είναι και αυτό μια βελτίωση. Δεν σταματάει πλέον στο διοικητικό, αλλά θα πρέπει να προβλεφθούν και ποινές σε αυτή την περίπτωση και η ταχύτητα και εδώ είναι σημαντική. Έπιασαν κάποιον με παράβαση; Θα πρέπει να το γνωρίζει και σε εύλογο διάστημα, με δικαίωμα πάντα αντιρρήσεων, αλλά αυτό πρέπει να είναι σύντομο. Γιατί δεν έχει βλάψει μόνο εκείνη τη στιγμή τους καταναλωτές και τους παραγωγούς. Τους έχει βλάψει για ένα μεγάλο χρονικό διάστημα. Άρα, αντλώντας προς τα πίσω την ιχνηλασιμότητα να βάλουμε αυτή την ποινή. Νομίζω ότι αυτό το θέμα όσο μπορώ το εξάντλησα. Άρα, πιστεύουμε ότι χρειάζονται βελτιώσεις σε αυτό το κομμάτι.

Τώρα, όσον αφορά για τις ελιές που ρώτησε η κυρία Σταρακά, νομίζω ότι ισχύουν όσα είπα και προηγούμενα. Η ελιά είναι ένα εξίσου χαρακτηριστικό παράδειγμα που η ιχνηλασιμότητα μπορεί να παίξει αποφασιστικό ρόλο. Μιλάμε για παραγωγούς, ποικιλίες, στοιχεία που φτάνουν στον καταναλωτή. Άρα, εδώ η ιχνηλασιμότητα είναι υποχρεωτική. Η ηλεκτρονική πλέον καταχώρηση των στοιχείων βοηθάει στην πρόληψη. Ειπώθηκε και από άλλους φορείς. Άρα, λοιπόν, κι εμείς θέλουμε σε αυτό το κομμάτι να υπάρξει μια καλύτερη σύνδεση. Το Υπουργείο έχει αρκετές βάσεις και μπορεί να διασταυρώσει στοιχεία. Αυτές πρέπει να λειτουργούν και να βγάζουν αποτελέσματα.

Όσον αφορά τους παραγωγούς και την ερώτηση που μου έθεσε η κυρία Κεφαλά. Ναι, για τους Συνεταιρισμούς, τις ομάδες. Θεωρούμε ότι εδώ πρέπει να γίνει βελτίωση του νομοσχεδίου, γιατί οι Συνεταιρισμοί είναι η βάση πολλών ΠΟΠ. Η παραγωγή, δηλαδή, δημιουργεί όλα τα επόμενα σκαλοπάτια. Και επειδή εδώ δίνει αρμοδιότητες ελέγχου στις ομάδες, στην αγορά και στην τιθάσευση κάποιων πραγμάτων, πρέπει να παραμείνει πρώτα στον συνεταιρισμό και μετά οι λειτουργούσες ομάδες εντός του συνδέσμου να έχει κάποιες άλλες ειδικές δραστηριότητες. Άρα, πρέπει να προστεθεί το θέμα του συνεταιρισμού.

Όσον αφορά το τελικό σημείο πώλησης, επανέρχομαι. Είναι σημαντικό, κ. Πρόεδρε, για εμάς σαν παραγωγούς να ελέγχεται το τελικό σημείο πώλησης.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και για τον καταναλωτή είναι πολύ σημαντικό κ. Κορασίδη.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Οπωσδήποτε, ναι. Γιατί ειπώθηκε πριν νομίζω για τη σαλάτα, για τη φέτα. Άρα, το εστιατόριο γνωρίζει τη φέτα, έτσι; Δεν μπορεί να ψεύδεται. Το ξέρει καλά. Άρα, λοιπόν, φέρει ευθύνη. Ούτε είναι άπειρος. Ούτε είναι ένα προϊόν σπάνιο. Είναι ένα προϊόν καθημερινό, ευρείας εμπορίας, με απτά χαρακτηριστικά, παραδοσιακό που σημαίνει ότι το γνωρίζει πολύ καλά, αλλά όταν συμμετέχει σε τέτοια πράγματα πρέπει να υπόκειται και αυτός σε κυρώσεις.

Ευχαριστώ πολύ και αν κάτι ξέχασα θα επανέλθω.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε. Νομίζω πως απαντήσατε σε όλα τα ερωτήματα.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Συγνώμη κ. Πρόεδρε, έμεινε αναπάντητο ένα ερώτημα για τους Συνεταιρισμούς. Αν μπορώ να το απαντήσω.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ναι, βεβαίως. Σύντομα.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Εμείς θεωρούμε ότι μετά τη δυστοπία που πέρασαν οι Συνεταιρισμοί -όπως και άλλοι θεσμοί μέσα στην κρίση, δεν είναι οι μόνοι- όμως αυτή τη στιγμή οι Συνεταιρισμοί είναι αυτοί που καλούνται να παίξουν ένα πολλαπλό ρόλο. Δεν είναι μόνο ο ρόλος της παρέμβασης στην αγορά, η εξασφάλιση καλών τιμών για τους παραγωγούς, η διέξοδος στη μεταποίηση και στις εξαγωγές. Αυτή τη στιγμή, συνολικά ο αγροτικός τομέας πλήττεται από την κλιματική κρίση σε πολλά επίπεδα. Το πρώτο και σημαντικό στοιχείο που θα δώσει ανθεκτικότητα συνολικά στον αγροτικό τομέα είναι οι Συνεταιρισμοί. Οι υπόλοιπες δομές του κράτους μικραίνουν παντού. Μικραίνει ο αριθμός των υπαλλήλων. Όλα μικραίνουν. Η αναφορά, αυτή τη στιγμή, των αγροτών είτε αφορά καινοτομίες, είτε αφορά προστασία περιβάλλοντος, είτε αφορά εκπαίδευση πρέπει να περάσει και να έρθει μέσα από τους Συνεταιρισμούς. Δεν μπορείς να έχεις ανθεκτικότητα αν δεν έχεις κοινότητα και η κοινότητα εδώ είναι παραγωγική κοινότητα. Άρα, στην παραγωγική κοινότητα την πρώτη θέση πρέπει να έχουν οι Συνεταιρισμοί.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε πολύ κ. Κορασίδη.

Ο κ. Χρήστος Αποστολόπουλος, εκπρόσωπος της Εθνικής Διεπαγγελματικής Οργάνωσης τυριού «Φέτα» και Πρόεδρος του Δ.Σ. του Συνδέσμου Ελληνικών Βιομηχανιών Γαλακτοκομικών Προϊόντων, έχει τον λόγο.

**ΧΡΗΣΤΟΣ ΑΠΟΣΤΟΛΟΠΟΥΛΟΣ (Εκπρόσωπος της Εθνικής Διεπαγγελματικής Οργάνωσης τυριού «Φέτα» και Πρόεδρος του Δ.Σ. του Συνδέσμου Ελληνικών Βιομηχανιών Γαλακτοκομικών Προϊόντων):** Ευχαριστώ πολύ.

Ξεκινώντας με την ερώτηση του κ. Κόκκαλη, όσον αφορά τα πρόστιμα, από πού θα μπαίνουν. Τα πρόστιμα θα μπαίνουν όχι από πολιτικό πρόσωπο, όχι από Υπουργό. Θα είναι από έναν φορέα. Με ρώτησε από ποιόν φορέα. Τόνισα πάρα πολύ έντονα ότι ένας πρέπει να είναι, ο φορέας ελέγχου των τροφίμων. Είτε είναι ΠΟΠ είτε δεν είναι ΠΟΠ, ένας και μόνο. Αυτός λοιπόν, ο φορέας που δεν υπάρχει σήμερα γιατί υπάρχει πολυδιάσπαση, αυτός θα πρέπει να επιβάλλει τα πρόστιμα και όχι ένα πρόσωπο, μια επιτροπή. Και βέβαια να υπάρχει και μια δευτεροβάθμια επιτροπή, διότι οι άνθρωποι κάνουν πάντοτε λάθη. Αυτά όμως από επιτροπές. Οι επιτροπές επιβάλουν, πρόστιμα, δεν επιβάλουν οι πολιτικοί.

Στον κ. Μπούμπα για τις σχολές τυροκομίας. ΟΙ σχολές τυροκομίας είναι καλές μέχρι στιγμής, βγάζουν πραγματικά αξιόλογα στελέχη, ιδιαίτερα αυτή των Ιωαννίνων. Υπάρχει μια μικρή ένδεια στο κομμάτι της πρακτικής άσκησης, διότι άλλο πράγμα η θεωρία και άλλο πράγμα η πράξη.

Στον κ. Βρεττό, που αναφέρθηκε για τα πρόστιμα, τόνισα ότι δεν μπορούν να υπάρξουν από πολιτικούς πρόστιμα. Επίσης για το σύστημα AI, και απαντώ και στην ερώτησή της κυρίας Κεφαλά και του κ. Δημητριάδη. Τι είναι αυτό επιτέλους το σύστημα AI που θα κάνει τη δουλειά που δεν μπορεί να την κάνουνε οι ελεγκτές; Δεν θέλω να μειώσω καθόλου την προσπάθεια που κάνουν οι ελεγκτές, οι δυνατότητες όμως που έχει ένας άνθρωπος σε σχέση με ένα σύστημα είναι πολύ, μα πολύ περιορισμένες. Και να δώσω ένα παράδειγμα. Το χειρότερο πράγμα που μπορεί να συμβεί στην παραγωγή ενός τροφίμου δεν είναι η νοθεία, είναι η τροφοδηλητηρίαση. Δηλαδή, να παράξεις ένα τρόφιμο το οποίο να δηλητηριάσει τον κόσμο. Πώς μεριμνά η εταιρεία και πως μεριμνούν και οι αρχές, ώστε αυτό το πράγμα να μην συμβεί; Δεν παράγει κανείς δηλητηριασμένα τρόφιμα και κάνει δειγματοληπτικούς ελέγχους για να βρει ποιο είναι δηλητηριασμένο. Το προλαμβάνει. Ουσιαστικά, θέτει εμπόδια κατά την παραγωγική του διαδικασία, έτσι ώστε να μην παραχθεί δηλητηριασμένο τρόφιμο. Αυτό ακριβώς πρέπει να γίνει εδώ. Πρέπει να θέσεις εμπόδια στην παραγωγική διαδικασία έτσι ώστε να μην μπορεί να βγει νοθευμένο τρόφιμο και αυτό να φαίνεται πραγματικά στην ηλεκτρονική βάση, σε πραγματικό χρόνο, σε real time, να μπορείς να δεις αν πραγματικά αυτά τα μέτρα λαμβάνονται τώρα αυτή τη στιγμή από το απομακρυσμένο τάδε μέρος της παραγωγής. Εφαρμόζεται αυτό, υπάρχει, υπάρχει στην Αγγλία σας το είπα λέγεται FFVI. Δεν είναι κάτι το καινούργιο.

Γιατί δεν εφαρμόζεται στην Ελλάδα ρώτησε ο κ. Δημητριάδης. Είναι απλό. Γιατί, δυστυχώς, η Πολιτεία θέλει απλώς να «ανακατεύει την τράπουλα». Για να γίνει αυτό το σύστημα θέλει δουλειά, θέλει και κάποιους πόρους, θέλει να αλλάξει ο κόσμος νοοτροπία, το πως δουλεύει. Δεν μπορούμε να μένουμε στους ανθρώπους μόνον για να ελέγχουμε το σύστημα. Τα πιο σοβαρά συστήματα όπου χρειάζεται έλεγχος είναι οι αερομεταφορές και οι υπέργειες μεταφορές, όπου εκεί τα λάθη δημιουργούν πολλούς νεκρούς. Δεν επαφίονται στους ανθρώπους αυτές οι παραγωγές, αυτές οι διεργασίες. Χρησιμοποιούνται πια τα ηλεκτρονικά μέσα τα οποία δεν κάνουν λάθη και έχουν και δεύτερους και τρίτους τρόπους ελέγχου. Αυτός είναι πια ο τρόπος του μέλλοντος. Θα συνεχίσουμε μετά από 10 χρόνια να συζητάμε πάλι για τη νοθεία που θα ξανασυμβεί και πώς θα την ξαναελέγξουμε και πώς θα το κάνουμε. Το τόνισα ξανά. Δεν πρέπει να υπάρχει δυνατότητα ακόμη και στον πιο απαράδεκτο επιχειρηματία να παράξει νοθευμένο προϊόν, να μην μπορεί να το κάνει, έστω και αν θέλει να το κάνει. Αυτό είναι το σύστημα. Υπάρχει το σύστημα, δεν θέλει κανένας να το κάνει, θέλει απλώς να «ανακατέψει την τράπουλα».

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε και εμείς. Θα δώσουμε τον λόγο τώρα στον κ. Κάτσαρη, Πρόεδρο του Διοικητικού Συμβουλίου του Συλλόγου Εργαζομένων στον Ελληνικό Γεωργικό Οργανισμό «Δήμητρα»

Παρακαλώ, έχετε τον λόγο.

**ΠΑΝΑΓΙΩΤΗΣ ΚΑΤΣΑΡΗΣ (Πρόεδρος του ΔΣ Συλλόγου Εργαζομένων στον Ελληνικό Γεωργικό Οργανισμό «Δήμητρα» (ΣΥΛΕΕΓΟ)):** Θα συνεχίσω από εκεί που τελείωσε ο κ. Αποστολόπουλος. Είμαστε από τους λίγους, μαζί με τους καταναλωτές φαντάζομαι, που συμφωνούμε απόλυτα ότι δεν πρέπει κανένας παραβάτης να μπορέσει να βγάλει προϊόν νοθευμένο στην αγορά. Για αυτό και όλη μας την ενέργειά τη δίνουμε εκεί και όλες οι πράξεις μας προς τα εκεί οδεύουν.

Όσον αφορά στις ερωτήσεις θα απαντήσω μία προς μία.

Στο αν υπάρχουν δεδομένα παραγωγής και αν μπορούν να καταγραφούν ηλεκτρονικά, υπάρχει το νομοθετικό πλαίσιο που λέει για τη διασύνδεση των ηλεκτρονικών δεδομένων μεταξύ του ΕΛΓΟ «Δήμητρα», της ΑΑΔΕ, του ΕΦΕΤ κλπ., το οποίο όμως δεν μπορεί να λειτουργήσει για τους λόγους που είπα πριν. Δεν υπάρχει επαρκές προσωπικό, και θα πω παρακάτω στην επόμενη ερώτηση τι σημαίνει επαρκές προσωπικό. Δεν υπάρχει ένα ολοκληρωμένο σύστημα, όπως το «Άρτεμις» το οποίο είναι ένα σύστημα που υποχρεωτικά όλες οι γαλακτοκομικές επιχειρήσεις βάζουν τα δεδομένα τους. Δεν υπάρχει ένα αντίστοιχο σύστημα, θα πρέπει, αν θέλουμε να έχουμε δεδομένα σαν χώρα και θα έπρεπε να το είχαμε κάνει χρόνια και το έχουμε προτείνει ως εργαζόμενοι, να υπήρχε ένα αντίστοιχο ηλεκτρονικό σύστημα να καταγράφονται οι παραγωγές όλων των προϊόντων. Για παράδειγμα, το ελαιόλαδο που υπήρχε πρόταση πριν από χρόνια, δεν έχει υλοποιηθεί και ψάχνουμε τα ερευνητικά προγράμματα να βρούμε ποια είναι η παραγωγή του 2022, ποια είναι η παραγωγή του 2021 κλπ.

Επόμενη ερώτηση, σε σχέση με τα πρόστιμα που λιμνάζουν στο ΥΠΑΑΤ. Οι υπάλληλοι του ΕΛΓΟ επί περίπου 10 χρόνια έκαναν τη δουλειά τους με περισσό ζήλο, παρά του ότι είναι λίγοι -και κάποιοι που βοηθούν επικουρικά όπως εγώ και άλλοι συνάδελφοι ανά την Ελλάδα, θα σας πω τους ακριβείς αριθμούς στην επόμενη ερώτηση- με εκατοντάδες, να μην πω χιλιάδες υποθέσεις που είχαν φθάσει επί δεκαετία, πέρασαν από τον ΕΛΓΟ «Δήμητρα», πέρασαν από το Διοικητικό Συμβούλιο του οποίου είμαι και εκλεγμένος από τους εργαζόμενους και είχαν φθάσει στο Υπουργείο Ανάπτυξης. Φαντάζομαι ότι και εκεί η υποστελέχωση είναι σε τέτοιο βαθμό, που είχαν λιμνάσει αυτές οι εκατοντάδες χιλιάδες υποθέσεις χωρίς να επιβάλλονται πρόστιμα παρά ελάχιστα, πολύ σταδιακά, αποσπασματικά κλπ. Προφανώς δεν είναι υπαιτιότητα του ΕΛΓΟ ή των υπαλλήλων που έχουν κάνει τους ελέγχους ούτε και της διοίκησης, η οποία με μια διαδικασία εσωτερική, όπως προβλέπεται, προωθεί αυτές τις παραβάσεις στο ΥΠΑΑΤ για να επιβληθούν τα πρόστιμα. Αλλά λέω ξανά, με αφορμή αυτή την ερώτηση, ο ΕΛΓΟ είναι ΝΠΙΔ δεν μπορεί να επιβάλλει πρόστιμα εκτός αν γίνει ΝΠΔΔ. Δεν είμαστε αρνητικοί να γίνει ΝΠΔΔ, όπως ο ΕΦΕΤ και να επιβάλει κατευθείαν τα πρόστιμα, να μην παρεμβάλλεται καθόλου το Υπουργείο Αγροτικής Ανάπτυξης για να ξεμπλοκάρει αυτή η διαδικασία. Και λέω ξανά να δημοσιοποιούνται οι παραβάτες γιατί αυτό κυρίως είναι που τους πονάει, ειδικά οι επιχειρήσεις που δεν αλλάζουν επωνυμία, όπως είπε ο κ. Κορασίδης, και στον ίδιο χώρο με άλλη επωνυμία κάνουν ξανά τις ίδιες παρανομίες.

Τρίτη ερώτηση που έθεσε ο Βουλευτής από τους «ΣΠΑΡΤΙΑΤΕΣ» ή από τη «ΝΙΚΗ», δεν θυμάμαι καλά. Γιατί δεν μας ρώτησαν σαν εργαζόμενους. Εγώ σας δίνω το εξής στοιχείο, αν οι συνάδελφοί μου που κάνουν τους ελέγχους κατά κύριο λόγο, αν δεν ήμουν εγώ Πρόεδρος του Σωματείου και κάποιοι από την αντιπολίτευση δεν με είχαν ενημερώσει ότι υπάρχει αυτή η συζήτηση για να παρέμβω και να δηλώσουν, ούτε από τη διοίκηση στην οποία είμαι μέλος είχα ενημερωθεί ούτε οι εργαζόμενοι που κάνουν τους ελέγχους είχαν ενημερωθεί ούτε από το Υπουργείο, για ποιους λόγους; Ας βγάλει ο καθένας τα συμπεράσματά του. Εγώ μπορώ μόνο να πω ότι προφανώς δεν αρέσει σε κανέναν ότι εμείς δεν είμαστε από τα Σωματεία που «καθόμαστε στα αυγά μας» και κατά καιρούς έχουμε βγάλει στα «μανταλάκια», όπως λένε αρκετές διοικήσεις, παρατυπίες, παρανομίες και κατά την άποψή μας παραβιάσεις των διαδικασιών και ούτω καθεξής, χωρίς δυστυχώς αποτέλεσμα ή μάλλον υπήρξε αποτέλεσμα κατά την περίοδο του ΣΥΡΙΖΑ που έφυγε ολόκληρη διοίκησή από μάς, η οποία είχε κάνει τέτοιου είδους παρατυπίες. Πρόσφατα δεν είχαμε αποτέλεσμα από την προτεραιοποίηση, ή μάλλον πάλι είχαμε κάποια αποτελέσματα, έφυγε και ένας Υπουργός από την σημερινή Κυβέρνηση. Άρα τα συμπεράσματα δικά σας για το συγκεκριμένο θέμα.

Τελευταία ερώτηση που είναι και από τις πιο σημαντικές. Πόσοι είναι οι ελεγκτές μας για όλα αυτά τα χιλιάδες προϊόντα ΠΟΠ σε όλη τη χώρα, τις χιλιάδες επιχειρήσεις προϊόντων ΠΟΠ, οι οποίες με το παράνομο σχέδιο, που αναφέρθηκα για λίγο μιας και δεν είχα πολύ το χρόνο. Εάν επεκταθεί και στις επιχειρήσεις που χρησιμοποιούν προϊόντα ΠΟΠ σαν συστατικά σε άλλα προϊόντα,, αν ο έλεγχος επεκταθεί και εκεί, ο όγκος αυτός θα δεκαπλασιαστεί. Οι επιχειρήσεις λοιπόν που ελέγχονται είναι περίπου 2.000 αυτές με προϊόντα ΠΟΠ, αν βάλουμε και τους τίτλους του κάθε προϊόντος είναι παραπάνω. Οι ελεγκτές που κάνουν τους ελέγχους στην ουσία είναι τα 20 άτομα της Κεντρικής Υπηρεσίας που επεκτείνονται με άλλους περίπου 30, οι οποίοι υποβοηθητικά -όπως εγώ- κάνουμε κάποιους ελέγχους ΠΟΠ όταν μπλοκάρει εντελώς το σύστημα. Όλοι αυτοί οι έλεγχοι καταλήγουν στην Κεντρική Υπηρεσία, σε αυτά τα 20 άτομα τα οποία είναι επιφορτισμένα και για την διεκπεραίωση της γραφειοκρατικής διαδικασίας των εισηγήσεων κ.λπ.. Αλλά όμως, στην Κεντρική Υπηρεσία του ΕΛΓΟ στην Αθήνα που είναι αυτά τα 20 άτομα, δεν ασχολούνται μόνο με τα ΠΟΠ. Έχουν τις ειδικές κτηνοτροφικές εκπομπές, έχουν τα βιολογικά προϊόντα, έχουνε τα σήματα AGRO που έχει ο ΕΛΓΟ. Έχουν λοιπόν, μια σειρά άλλων διοικητικών και γραφειοκρατικών πράξεων που σημαίνει ότι το προσωπικό, παρά τις φιλότιμες προσπάθειές του – το επαναλαμβάνω- είναι πάρα πολύ λίγο. Κάνει υπεράνθρωπες προσπάθειες και πρέπει να γίνει άμεση ενίσχυση με προσωπικό στον ΕΛΓΟ για να ανταπεξέλθει στα καθήκοντα του.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε, κ. Κάτσαρη. Αλλά επειδή εκφράσατε μια δυσαρέσκεια, να πω ότι η Βουλή προβλέπει, δίνει το δικαίωμα σε όλα τα Κόμματα -και στην Αντιπολίτευση- να προσκαλεί φορείς. Η επεξεργασία των νομοσχεδίων στις επιτροπές είναι μια ολοκληρωμένη διαδικασία. Νομίζω συμφωνούν σε αυτό τουλάχιστον και οι συνάδελφοί μας. Μπορούν οι πάντες που εμπλέκονται στις διατάξεις του νομοσχεδίου να μιλήσουν και να εκθέσουν τόσο αναλυτικά τις απόψεις τους, όπως κάνατε εσείς σήμερα και έχει δικαίωμα το κάθε Κόμμα να καλέσει οποιονδήποτε θεωρεί χρήσιμο για τη συζήτηση του νομοσχεδίου. Νομίζω σε αυτό, μετά τη σημερινή συζήτηση συμφωνείτε, κ. Κάτσαρη, έτσι δεν είναι;

**ΠΑΝΑΓΙΩΤΗΣ ΚΑΤΣΑΡΗΣ (Πρόεδρος ΔΣ του Συλλόγου Εργαζομένων στον Ελληνικό Γεωργικό Οργανισμό «Δήμητρα» (ΣΥΛΕΕΓΟ)):** Συμφωνώ απόλυτα, κύριε Πρόεδρε.

Απλά είπα ότι θα έπρεπε να μας είχε καλέσει η Κυβέρνηση.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Να είστε καλά και σίγουρα θα τα ξαναπούμε στο μέλλον.

Τον λόγο έχει ο κ. Παναγιώτης Χατζηνικολάου, Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα», ο οποίος έχει δεχθεί τρία ερωτήματα.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** Ευχαριστώ κ. Πρόεδρε. Έχω σημειώσει τρία ερωτήματα, δεν ξέρω αν υπάρχει τέταρτο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τρία,τόσα έχω σημειώσει κι εγώ, ελπίζω να μην κάνουμε λάθος και οι δύο.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** Να απαντήσω λοιπόν, με τη σειρά που υπεβλήθησαν.

Αρχικά για τις κτηριακές εγκαταστάσεις του ΕΛΓΟ «Δήμητρα».

Ο ΕΛΓΟ «Δήμητρα» αυτή τη στιγμή έχει εγκαταστάσεις σε 64 περίπου σημεία της Χώρας. Είναι γεγονός ότι αυτές οι εγκαταστάσεις, οι περισσότερες τουλάχιστον, είναι παλαιωμένες και οι κατασκευές τους είναι μετά το 1950, οι περισσότερες θα έλεγα, και κάποιες ακόμα πιο παλιές αρχής γενομένης από το 1920. Είναι γεγονός ότι κάποιες εγκαταλείφθηκαν, διότι δεν είχαν χρήση. Στις Σέρρες επελέγη κάποια στιγμή η δομή που υπήρχε να πάει σε μετανάστες -όχι από τη δική μας Διοίκηση, τουλάχιστον, εμείς το βρήκαμε πράγματι εκεί. Αλλά έχει επιλεγεί αυτή η λύση τη στιγμή που οι άνθρωποι που έχουμε, να έχουν έδρα την Περιφέρεια και να κάνουμε τη δουλειά του Κέντρου «Δήμητρα», γιατί είναι το μόνο που έχουμε εκεί, να υλοποιούν τα Προγράμματα σε συνεργασία με την Περιφέρεια που το έχει αποδεχθεί με ένα συμφωνητικό.

Σε αυτό το σημείο, θέλω να σημειώσω ότι στις κτιριακές εγκαταστάσεις του ΕΛΓΟ «Δήμητρα», γίνεται πολύ σοβαρή δουλειά αναβάθμισής τους. Στη Θέρμη είναι 3 Ινστιτούτα και εντάχθηκαν και τα 3 στο Πρόγραμμα «ΗΛΕΚΤΡΑ» με 6,5 εκατομμύρια ευρώ για την ενεργειακή αναβάθμισή τους. Επίσης, το Κέντρο Γάλακτος στα Ιωάννινα, ήδη έχει ενταχθεί σε Προγράμματα Ενεργειακής Αναβάθμισης. Μικρές ή μεγαλύτερες αναβαθμίσεις γίνονται σε όλη την Ελλάδα και δεν θα τα απαριθμήσω, γιατί είναι πολλά. Αυτό που ήθελα να τονίσω και να το έχετε υπόψη σας, είναι ότι αξιοποιούμε όλα τα Προγράμματα, είτε είναι Περιφερειακά, είτε είναι Εθνικά προκειμένου να αναβαθμίσουμε τις εγκαταστάσεις μας. Αλλά και σε πολλά πράγματα έχουμε πάρα πολλές επιτυχίες. Είναι μεγάλη, δηλαδή, αν αναφερθώ σε όλα αυτά τα πράγματα, νομίζω ότι δεν ξέρω αν αξίζει τον κόπο να μιλήσουμε, αλλά η Διοίκηση έχει ένα μέτωπο σε τέτοιου τύπου αναβαθμίσεις σε όλη τη χώρα. Άλλωστε τα Κέντρα «Δήμητρα» είναι πιστοποιημένα κατά τον ΕΟΠΠΕΠ, δηλαδή λειτουργούνε με συγκεκριμένους περιορισμούς και υποχρεωτικότητες. Αυτά όσον αφορά το πρώτο ερώτημα.

Υπάρχει ένα δεύτερο ερώτημα, αν ο ΕΛΓΟ «Δήμητρα» εξυπηρετεί το ρόλο του.

Εμείς θεωρούμε το εξής, και μέσα σε αυτό το ερώτημα θα ήθελα να εκφράσω και μια προσωπική άποψη, γιατί εγώ είμαι 5 χρόνια σχεδόν στον Οργανισμό. Άρα, τον Οργανισμό τον γνωρίζω αρκετά καλά, από άκρο σε άκρο. Ο ΕΛΓΟ «Δήμητρα» είναι ένας μεγάλος Οργανισμός ο οποίος εκτείνεται σε όλη τη χώρα, έχει μια γεωγραφική διασπορά εξαιρετικά μεγάλη και αυτό είναι και μια Διοικητική πρόκληση για όλους εμάς. Δηλαδή το να ανταποκριθούμε σε όλες τις δραστηριότητες, που πάλι δεν είναι ενιαίοι παντού. Προσπαθούμε, λοιπόν, στο ελεγκτικό θέμα, σύμφωνα με το ισχύον θεσμικό πλαίσιο και τους ανθρώπους που έχουμε στη διάθεσή μας αλλά και τα τεχνολογικά μέσα τα οποία χρησιμοποιούμε, να εξαντλήσουμε πραγματικά τις δυνατότητές μας και αυτό το έχουμε πετύχει.

Αν αισθάνομαι σε κάτι ικανοποιημένος προσωπικά, γιατί τα θέματα των ελέγχων είναι στη δική μου αρμοδιότητα, είναι ότι πραγματικά έχουμε εξαντλήσει κάθε δυνατότητα. Είμαστε μάχιμοι. Όλα τα συστήματα ελέγχου -αυτό θέλω να τονίσω- έχουν τρωτά σημεία και μάλιστα αναβαθμίζονται υποχρεωτικά, πάντα. Και αυτό διότι θα βρεθούν κάποιοι ευφάνταστοι και θα βρουν δρόμους και τρόπους πάνω στους οποίους όλα τα συστήματα θα μπορέσουνε να τα ξεπεράσουνε. Ο ρόλος, λοιπόν, ο δικός μας και της Πολιτείας, είναι να αναβαθμίζουμε κάθε φορά τον τρόπο με τον οποίο λειτουργούμε, για να είμαστε αποτελεσματικοί, ουσιαστικοί και πραγματικά να χτυπάμε τους στόχους.

Ισχυρίζομαι, λοιπόν, ότι με το προσωπικό που έχουμε στον ΕΛΓΟ «Δήμητρα» τα έχουμε εξαντλήσει, γι’ αυτό και είπα κατά την πρώτη μου τοποθέτηση πως ουσιαστικά σήμερα δεν έχουμε εκκρεμότητες. Όταν παραλάβαμε υπήρχαν εκκρεμότητες από το 2016. Τα λέω αυτά χαρακτηριστικά για να πω ότι αυτοί οι άνθρωποι, που λιγόστεψαν πραγματικά στα χρόνια ακόμα και σε αυτά που είμαι εγώ στον ΕΛΓΟ «Δήμητρα», έχουμε το νούμερο 12, εμείς ως Διοίκηση εισηγηθήκαμε την αύξησή τους στο Υπουργείο Αγροτικής Ανάπτυξης και Τροφίμων. Ο κ. Κάτσαρης, που λέει τις κουβέντες, τα ξέρει αυτά γιατί ήταν στο ΔιοικητικόΣυμβούλιο, εγκρίθηκαν οι θέσεις και από το Υπουργείο Αγροτικής Ανάπτυξης και Τροφίμων, εγκρίθηκαν και από το Υπουργείο Εσωτερικών. Οι διαδικασίες όμως είναι τέτοιες, που εμείς αυτά τα άτομα ακόμα δυστυχώς δεν τα έχουμε στον ΕΛΓΟ «Δήμητρα».

Άρα, έχουμε αυτό το έλλειμμα. Όμως τι θέλω να πω εδώ; Ποιοι είναι οι άνθρωποι, οι οποίοι δουλεύουν για τους ελέγχους; Για να έχετε μια ολοκληρωμένη εικόνα του πώς γίνονται οι έλεγχοι, θα πρέπει να γνωρίζεται ότι υπάρχει το Μητρώο των Ελεγκτών. Σε αυτό το Μητρώο, που έχει και προϋποθέσεις ένταξης, υπάρχουν εγγεγραμμένα αυτή τη στιγμή 92 άτομα. Τα άτομα αυτά, όπως είναι, ανήκουν σε διάφορες Γενικές Διευθύνσεις.

Πράγματι, μπορεί να μιλάει, ο κύριος Κάτσαρης, για τη σύγχρονη υπηρεσία….

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συγνώμη, κύριε Χατζηνικολάου, μας λέτε δηλαδή ότι οι ελεγκτές δεν είναι οι 20, όπως είπε ο κ. Κάτσαρης;Είναι 92;

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** Όχι, βέβαια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Γιατί έκανε την ερώτηση ο κ. Κόκκαλης, γιατί είναι σημαντικό, συγνώμη.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** Θα πω και άλλα, προφανώς είναι σημαντικό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είναι σημαντικό αυτό, με την έννοια ότι αν θέλετε την άποψή μου και οι 92 λίγοι είναι, αλλά είναι άλλο το 20 και άλλο το 92 ως δυναμικό.

**ΠΑΝΑΓΙΩΤΗΣ ΧΑΤΖΗΝΙΚΟΛΑΟΥ (Αντιπρόεδρος του Ελληνικού Γεωργικού Οργανισμού (ΕΛΓΟ) «Δήμητρα»):** Θα σας πω και για τους 92 που είναι ενταγμένοι ότι έχουν περιορισμούς, είναι σε άλλες Γενικές Διευθύνσεις και έχουν προτεραιότητες από τις Γενικές τους Διευθύνσεις. Άρα, εδώ πρέπει να συντονιστεί ένα πραγματικά δύσκολο πεδίο για τους ανθρώπους που έχουν στην ευθύνη τους ελέγχους.

Επί της ουσίας, θέλω να σας πω ότι μικραίνει το νούμερο, γιατί είναι πολύ, αλλά όταν καταφέρνουμε, γιατί υπάρχουν έλεγχοι επιτήρησης, έλεγχοι καταγγελιών, έλεγχοι αγοράς, δηλαδή το φάσμα των ελέγχων δεν είναι μικρό. Αυτό, λοιπόν, το οποίο προσπαθώ να πω είναι ότι το ανθρώπινο δυναμικό έχει, πράγματι, μειωθεί, όμως, έχουν γίνει πολλά όπως και βελτιώσεις οργανωτικού χαρακτήρα. Όπως σας είπα, το ηλεκτρονικό σύστημα i-AGRO αυτή τη στιγμή αποτυπώνει τα πάντα. Σε αυτό το κομμάτι, λοιπόν, η βελτίωση είναι ότι το ξεκινήσαμε σε εθελούσια βάση με τις εταιρίες. Οι εταιρίες μπήκαν σχεδόν όλες και αυτό τώρα γίνεται υποχρεωτικό με τον νόμο. Άρα, τα πάντα, πλέον, ηλεκτρονικοποιούνται και έχουμε βελτιώσει πάρα πολύ την ταχύτητα.

Δεν είναι τα πράγματα αυτά που ιδεατά, ενδεχομένως, θα ήθελε κάποιος και εγώ ο ίδιος θα το ήθελα. Όμως, δηλώνουμε μάχιμοι όλα αυτά τα χρόνια. Έχουμε πάρα πολλές υποθέσεις τις οποίες έχουμε προχωρήσει και το Υπουργείο έχει προχωρήσει στην εξέταση των πολλών, γιατί είχαν σταματήσει για πολλά χρόνια οι επιτροπές του Υπουργείου να λειτουργούν, δηλαδή, η πρωτοβάθμια και η δευτεροβάθμια. Επί της ουσίας, οι επιτροπές, βλέπουν τις παρατυπίες, τις αξιολογούν και βάζουν πρόστιμα, κάνουν μια σειρά από ότι προβλέπεται, εν πάση περιπτώσει, από τη νομοθεσία όπου έχουν προχωρήσει σε λειτουργία και πρόστιμα. Αυτά όσον αφορά το δεύτερο ερώτημα.

Υπάρχει το τρίτο ερώτημα που συνδυάζεται με όλα τα παραπάνω. Όπως είπα, και λέω, ότι είμαστε πραγματικά σε μια μάχη. Αυτό μπορούμε να δηλώσουμε. Όσον αφορά τα θέματα του πως διατυπώθηκαν οι θέσεις του Οργανισμού, οφείλω να σας πω ότι όλες τις προτάσεις μας δεν τις κάνουμε εμείς, ως Διοίκηση. Υπάρχουν οι άνθρωποι που γνωρίζουν το αντικείμενο. Αυτοί έχουν κάνει τις προτάσεις και αυτές τις προτάσεις έχουμε κάνει στο Υπουργείο. Οι προτάσεις μας που ξεκίνησαν στο Υπουργείο είναι και πιο παλιά, είναι και τώρα που έχουμε συμμετάσχει σε αυτή τη συζήτηση. Τη συζήτηση του νομοσχεδίου την οργανώνει το Υπουργείο με τον τρόπο κατά τον οποίο επιθυμεί και εμείς συμμετείχαμε και καλέσαμε πάρα πολλές φορές τους εργαζόμενους σε αυτή τη διαδικασία. Άρα, εδώ δεν είναι κάτι το οποίο ήρθε, ας πούμε, ξαφνικά. Θα διαφωνήσω εντελώς με την πολιτική άποψη που εκφράζεται ότι δεν ρωτάμε εργαζόμενους. Οι εργαζόμενοι έχουν συμμετάσχει στη συζήτηση και στη διαβούλευση η οποία δεν έγινε μόνο μία φορά.

Επίσης, στο κομμάτι αυτό που λέγαμε, αν είμαστε ικανοποιημένοι. Θα ήθελα να πω ότι αναδείχθηκαν και μια σειρά από θέματα και πράγματα. Ο κ. Κορασίδης, είπε κάτι το οποίο ήθελα να το διευκρινίσω, ότι δεν έχει συσταθεί η Επιτροπή Τυροκομικών Αποδόσεων, η ΕΤΑ. Η ΕΤΑ λοιπόν, έχει συσταθεί εδώ και 8 μήνες, περίπου, και έχει κάνει και μια συνεδρίαση. Στην επιτροπή αυτή συμμετέχει και ο Πρόεδρός της Επαγγελματικής Φέτας.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χατζηνικολάου, σας ευχαριστούμε θερμά.

Συνεχίζουμε δίνοντας τον λόγο στον Πρόεδρο της Πανελλήνιας Ομοσπονδίας Γεωτεχνικών Δημοσίων Υπαλλήλων, κ. Κακαβά.

**ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνια Ομοσπονδία Γεωτεχνικών Δημοσίων Υπαλλήλων (Π.Ο.Γ.Ε.ΔΥ.)):** Κύριε Πρόεδρε, εγώ δεν ιδροκοπώ για να δικαιολογήσω τον εαυτό μας. Καταλάβατε; Είμαι ο πιο άνετος εδώ, βλέπω τον κ. Χατζηνικολάου που ιδροκοπάει.

Θα ήθελα να απαντήσω στις ερωτήσεις της κυρίας Σταρακά και του κ. Κόκκαλη. Πρώτον, την κάθετη οργάνωση που προτείνουμε την αποδέχονται όλοι. Αυτή η οργάνωση βολεύει τους πολίτες, αλλά δεν βολεύει τους πολιτευόμενους. Δεν μιλάμε για Διοικητικά Συμβούλια. Εμείς μιλάμε για ένα, ενιαίο. Όπως είναι τα δάση, αρχή, μέση, τέλος, που θα συμμαζευτούν όλοι οι Γεωτεχνικοί σε μία δομή, η οποία θα είναι κρατική και δεν θα έχει καμία σχέση με τα σημερινά.

Δεύτερο, όσον αφορά τις κυρώσεις. Όπως είπαν όλοι, άμα δημοσιοποιήσεις το πρόστιμο, για παράδειγμα ότι ο Κακαβάς έχει «φάει» 50.000 ευρώ πρόστιμο, δεν μπορεί ο Υπουργός να το κάνει 5.000, απλά πράγματα.

Και το τρίτο, πόσες φορές έχουμε πει εδώ για τα Μητρώα; Εάν ενοποιηθούν τα μητρώα και γίνουν του ΟΣΔΕ (Ολοκληρωμένο Σύστημα Διαχείρισης και Ελέγχου), της κτηνιατρικής βάσης, του ΑΡΤΕΜΙΣ κλπ., τότε όλα αυτά τα «λαμόγια», όπως έγινε με την επιτροπεία του ΟΠΕΚΕΠΕ, που εμείς δεν χαιρόμαστε που δικαιωθήκαμε, λυπούμαστε, αλλά δεν ενδιαφερόμαστε και για τα «λαμόγια». Άρα λοιπόν, αυτή τη στιγμή αν γίνει όλο αυτό, επειδή εδώ πέρα υπάρχουν και πρώην Υπουργοί -και δεν μιλάω για τον κ. Σταμενίτη που ήταν πριν και τώρα, επιβίωσε από την προηγούμενη κατάσταση- αυτή τη στιγμή δεν θα είχαμε ρόλο ύπαρξης εδώ.

Τα πάντα είναι πάρα πολύ απλά. Όταν λοιπόν φτιάξεις ένα Ενιαίο Φορέα, και το προσωπικό ξέρεις να ελέγξεις και πόσους θα πάρεις και πόσους θα προσλάβεις.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς σας ευχαριστούμε για τη συντομία των απαντήσεών σας. Και να περάσουμε στην κυρία Ζαζή, από την Διεπαγγελματική Οργάνωση Επιτραπέζιας Ελιάς. Έχετε δεχτεί και εσείς δύο ερωτήματα και έχετε τον λόγο ευθύς αμέσως.

**ΚΙΜΗ ΖΑΖΗ (Συνεργάτης της Εθνικής Διεπαγγελματικής Οργάνωσης Επιτραπέζιας Ελιάς):** Ευχαριστώ και εγώ και απαντώ στα ερωτήματα της κυρίας Σταρακά και της κυρίας Κεφαλά.

Σχετικά με την εφαρμογή της ιχνηλασιμότητας, επανερχόμαστε σε αυτό που είπαμε και στην αρχή, πως πρέπει τουλάχιστον να χωριστούν σε ζωικής και φυτικής. Ειδικότερα για την επιτραπέζια ελιά, στη μεταποίηση του προϊόντος εμπλέκεται και ο αγρότης. Είναι κάτι που δεν το έχει λάβει κανείς υπόψη του. Ο ελαιοπαραγωγός κάνει την πρώτη μεταποίηση, τη δεύτερη η μεταποιητική εταιρεία και κάποιος άλλος συσκευάζει. Λέμε κάποιες γενικές ορολογίες έτσι για να τις λέμε, αλλά τελικά δεν έχουν εφαρμογή και αν δεν «μιλήσει» κάθε προϊόν, για παράδειγμα ο κ. Αποστολόπουλος, σαφώς σαν προϊόν θα είχε κάτι διαφορετικό από ότι με την επιτραπέζια ελιά. Αλλά εδώ το άρθρο για την ιχνηλασιμότητα είναι τόσο ασαφές, που είναι βέβαιο ότι ο κάθε ελεγκτής θα εφαρμόσει δικές του λεπτομέρειες στον έλεγχο και θα είναι εκτεθειμένη η Μονάδα. Αυτό δηλαδή είθισται σε τέτοιου είδους νομοσχέδια, η ασαφής ασάφεια που εκθέτει τον ελεγχόμενο. Αυτό όσον αφορά την ιχνηλασιμότητα.

Όσον αφορά τώρα τα ΠΟΠ και τα ΠΓΕ να σας πω ενημερωτικά. Η ευρωπαϊκή τάση είναι πως τα ΠΟΠ και ΠΓΕ είναι εργαλεία μάρκετινγκ, δεν είναι κάτι διαφορετικό, αποτελούν δε εθνικές κληρονομιές και όχι τοπικές. Κάποιος αναφέρθηκε και μίλησε για ιδιοκτήτες των ΠΟΠ. Δεν υπάρχουν ιδιοκτήτες των ΠΟΠ. Αυτοί που κατέθεσαν φάκελο θεωρούνται απλώς δικαιούχοι, η ιδιοκτήτρια είναι η Χώρα. Βεβαίως να περιφρουρηθούν και τα ΠΟΠ και τα ΠΓΕ, είναι εξίσου σημασίας, απλά είναι λίγο πιο «ελαστικά» τα ΠΓΕ. Για παράδειγμα, στην Ισπανία που είναι μια ανταγωνίστρια χώρα στις ελιές όλα είναι ΠΓΕ, δεν είναι ΠΟΠ. Δεν υπάρχει καμία διαφορά. Το μόνο πρόβλημα στην Ελλάδα είναι ότι αναγνωρίζονται ποικιλίες, 13 ΠΟΠ από ποικιλίες.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς σας ευχαριστούμε, κυρία Ζαζή και κλείνουμε με τον κ. Μπαρμπέρη, Προϊστάμενο της Διεύθυνσης Ασφάλειας Τροφίμων της Κεντρικής Υπηρεσίας του ΕΦΕΤ. Παρακαλώ, έχετε τον λόγο να απαντήσετε στο ερώτημα που σας τέθηκε από την κυρία Σταρακά, την Ειδική Αγορήτρια του ΠΑΣΟΚ.

**ΚΩΝΣΤΑΝΤΙΝΟΣ ΜΠΑΡΜΠΕΡΗΣ (Προϊστάμενος της Διεύθυνσης Ασφάλειας Τροφίμων της Κεντρικής Υπηρεσίας του Ενιαίου Φορέα Ελέγχου Τροφίμων - ΕΦΕΤ):** Ευχαριστώ.

Το ερώτημα αφορούσε τη συνεργασία του ΕΦΕΤ με τον ΕΛΓΟ «Δήμητρα». Ο ΕΦΕΤ ελέγχει όλα τα τρόφιμα, είτε είναι ΠΟΠ είτε είναι μη-ΠΟΠ. Αυτοί οι έλεγχοι αφορούν, τόσο τον τομέα της ασφάλειας, όσο και τον τομέα της ποιότητας των τροφίμων. Όταν ο ΕΦΕΤ έρχεται αντιμέτωπος με ένα θέμα που αφορά μια ιδιαιτερότητα του ΠΟΠ προϊόντος, τότε τα αποτέλεσμα αυτών των ελέγχων τα αποστέλλει στον ΕΛΓΟ «Δήμητρα» προκειμένου να πράξει τα δέοντα στην βάση των αρμοδιοτήτων του. Αυτό είναι το πλαίσιο το οποίο υπάρχει και νομίζω πως λειτουργεί σε ικανοποιητικό βαθμό.

Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Σας ευχαριστούμε κι εμείς, κ. Μπαρμπέρη. Ευχαριστώ και όλους τους εκπροσώπους των εξωκοινοβουλευτικών φορέων που βοήθησαν στην επεξεργασία του νομοσχεδίου. Η προσπάθεια όλων μας πρέπει να είναι διαρκής για την προστασία της παραγωγής και των προϊόντων και νομίζω ότι όλοι προσέρχονται σ’ αυτές τις συζητήσεις με θετικό πρόσημο. Οι διορθώσεις χρειάζονται πάντα γι’ αυτό και παράγονται νομοσχέδια. Οι ανάγκες διαφοροποιούνται, τροποποιούνται, το διεθνές πλαίσιο αλλάζει, οι κλιματολογικές συνθήκες αλλάζουν. Χρειάζεται πάντα να είμαστε σε εγρήγορση γιατί είμαστε ό,τι τρώμε τελικά και αφού είμαστε ό,τι τρώμε πρέπει να προσέχουμε τι τρώμε.

Κύριε Υπουργέ, θα μιλήσετε σε αυτή ή στην επόμενη συνεδρίαση; Το λέω επειδή δεν συνηθίζεται μετά τους φορείς, εφόσον ακολουθεί συνεδρίαση.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων)** (*ομιλεί εκτός μικροφώνου*) Θα ήθελα να δώσω κάποιες απαντήσεις.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Καλώς. Τον λόγο έχει ο Υφυπουργός Αγροτικής Ανάπτυξης και Τροφίμων, κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ.

Ήταν πάρα πολύ ενδιαφέρουσες οι παρατηρήσεις των φορέων και προφανώς εντάσσονται σε αυτό που μια Κοινοβουλευτική Δημοκρατία έχει. Και αυτό δεν είναι άλλο από μια παραγωγική διαβούλευση για ένα νομοσχέδιο που θεωρούμε ότι εντάσσεται στη συνολική στρατηγική που έχει η Κυβέρνησή μας και αυτό δεν είναι άλλο από την ενίσχυση των ελληνικών προϊόντων συνολικά. Ένας από τους βασικούς στόχους που έχουμε είναι να ενισχύσουμε τα ελληνικά προϊόντα να καταστούν κυρίαρχα στις διεθνείς αγορές, να ανοίξουμε νέους δρόμους και έτσι να ενισχύσουμε και κατά συνέπεια και κατά συνέχεια και τους παραγωγούς. Αυτό που περιγράφω είναι μια σταδιακή διαδικασία που θέλει και απαιτεί συνεργασίες. Έτσι, λοιπόν, αυτή η νομοθετική μας πρωτοβουλία δίνει ένα ακόμα όπλο ώστε να μπορούμε να ενισχύσουμε τα προϊόντα.

Έχουν γίνει σημαντικά βήματα. Υπενθυμίζω ότι το 2020 είχαμε την πρώτη νομοθετική πρωτοβουλία από το Υπουργείο Αγροτικής Ανάπτυξης με την οποία μπήκαμε σε μια διαδικασία προστασίας και ισχυροποίησης των προϊόντων και παράλληλα σε διάφορες δράσεις που συμπληρώνουν αυτή και ήταν το νομοσχέδιο με το οποίο υπήρξε αυστηροποίηση των ποινών για τις ελληνοποιήσεις. Αυτή ήταν μια πρωτοβουλία με την οποία θέλαμε να πατάξουμε τις παράνομες ελληνοποιήσεις, τις αθέμιτες πρακτικές και οποιεσδήποτε παράνομες ενέργειες γίνονται κατά τη διαδικασία της μεταποίησης. Δεν είναι μόνο αυτή η πρωτοβουλία που έγινε τότε, δεν είναι μόνο αυτή η πρωτοβουλία που γίνεται σήμερα. Όλα αυτά τα χρόνια τρέχουν διάφορες ενέργειες που έχουν κατεύθυνση να μπορέσουν να απαντήσουν, να ενισχύσουν και να βοηθήσουν τον στρατηγικό μας στόχο που είναι, όπως είπα και στην αρχή, να καταστήσουμε τα ελληνικά προϊόντα κυρίαρχα στις διεθνείς αγορές.

Μια απάντηση στα ερωτήματα που τέθηκαν και στους προβληματισμούς των φορέων. Διαβάζω από την Αιτιολογική Έκθεση «Όλα καλύπτονται από τον ΕΛΓΟ «Δήμητρα». Τι είναι ο ΕΛΓΟ «Δήμητρα»; O ΕΛΓΟ «Δήμητρα» ορίζεται ως η αρμόδια επιτροπή ελέγχου της αγοράς για τα γεωργικά προϊόντα και τα τρόφιμα που φέρουν επισήμανση, ονομασία σε ένδειξη, σύμβολα και σήματα όπως αυτά ορίζονται στη κάθε περίπτωση στην ισχύουσα Ενωσιακή και Εθνική νομοθεσία των προϊόντων ΠΟΠ-ΠΓΕ-ΕΠΙΠ. Άρα ένας είναι ο φορέας, δεν υπάρχει άλλος. Όσοι, λοιπόν, θέλετε έναν φορέα, θα πρέπει να συμφωνήσετε με τη διάταξη του νομοσχεδίου γιατί συγκεντρώνουμε τη διαδικασία αυτή…

**ΑΛΕΞΑΝΔΡΟΣ ΚΑΖΑΜΙΑΣ**: Κύριε Υφυπουργέ, με συγχωρείτε, παραβιάζετε τον Κανονισμό. Η διαδικασία δεν προβλέπει να βγάλετε λόγο στην ακρόαση φορέων. Κύριε Πρόεδρε, δεν προβλέπεται από τη διαδικασία.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**:Μισό λεπτό, εάν θέλετε να ζητήσετε επί της διαδικασίας, να ολοκληρώσει πρώτα ο Υφυπουργός.

**ΑΛΕΞΑΝΔΡΟΣ ΚΑΖΑΜΙΑΣ**: Επί της διαδικασίας θέλω, αλλά εάν ολοκληρώσει χάνεται το θέμα της διαδικασίας.

Με συγχωρείτε, κύριε Πρόεδρε, επί αυτής της διαδικασίας δεν θα ολοκληρώσει ο κύριος Υφυπουργός. Απαγορεύεται με βάση τον Κανονισμό να κάνει ομιλία. Ερωτήσεις μπορεί να κάνει, διευκρίνιση μπορεί να κάνει, αλλά όχι ομιλία.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Διευκρινήσεις κάνω.

**ΑΛΕΞΑΝΔΡΟΣ ΚΑΖΑΜΙΑΣ**: Αυτές δεν είναι διευκρινήσεις, έχετε ανέβει στο βήμα, κύριε Υφυπουργέ. Πόσο χρόνο θα πάρει;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Δύο λεπτά, δίνω μόνο διευκρινήσεις.

**ΑΛΕΞΑΝΔΡΟΣ ΚΑΖΑΜΙΑΣ**: Εντάξει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Καλό είναι να ακούμε και το Προεδρείο και οι Βουλευτές και οι Υπουργοί.

Ολοκληρώστε, κύριε Υπουργέ και θα έχετε το χρόνο στην επόμενη συνεδρίαση.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Άρα, λοιπόν, δίνω συγκεκριμένες διευκρινήσεις. Ένας είναι ο φορέας, αυτό τέθηκε και δίνουμε την απάντηση της Κυβέρνησης. Ξεκάθαρα πράγματα. Άρα λοιπόν, τέθηκε το ζήτημα των προληπτικών ελέγχων. Προληπτικοί έλεγχοι γίνονται από τον υλικό κατά την παραγωγική διαδικασία. Αυτό ορίζει ο κανονισμός, αλλά και το 619/2019.

Επίσης, επειδή τέθηκαν κι άλλα ζητήματα και θα πρέπει να κάνω μια διευκρίνιση. Τα τρόφιμα ελέγχονται και από τον ΕΛΓΟ «Δήμητρα»» και από τον ΕΦΕΤ και από το Υπουργείο Ανάπτυξης. Δεν υπάρχει τρόφιμο στην αγορά που να μην υπάρχει στην διαδικασία ελέγχου, έτσι για να είμαστε συγκεκριμένοι. Τώρα, αν κάποιος θέλει να προσθέσει κάτι σε όλη αυτή τη διαδικασία που έχουμε, είμαστε έτοιμοι να δεχτούμε συγκεκριμένες προτάσεις. Κάτι που γίνετε σε όλη αυτή τη διαδικασία και όπως έχουν πει πολλοί φορείς, έχουμε αποδεχτεί πάρα πολλές παρατηρήσεις των φορέων.

Δεύτερη διευκρίνιση. Τα πρόστιμα δεν τα επιβάλει ο Υπουργός. Σε αυτό θα πρέπει να δώσουμε μια απάντηση. Το νομοσχέδιο το λέει ξεκάθαρα πως τα πρόστιμα δεν τα επιβάλλει ο Υπουργός. Υπάρχει μια επιτροπή του Υπουργείου Αγροτικής Ανάπτυξης, και μπορεί κάποιος να διαφωνεί με αυτή την επιτροπή, αλλά η επιτροπή τα υποβάλει. Ο ΕΛΓΟ «Δήμητρα» τα εισηγείται και η επιτροπή τα βάζει. Ποιοι είναι στην επιτροπή; Στην επιτροπή είναι θεσμικοί παράγοντες, Υπηρεσιακοί παράγοντες του Υπουργείου, Εκπροσώπων του Συμβουλίου του Κράτους, ο Προϊστάμενος της Διεύθυνσης Συστημάτων Βιολογικής Παραγωγής και της Γενικής Διεύθυνσης Τροφίμων. Πουθενά δεν υπάρχει ο Υπουργός. Μπορεί να προσφύγει αυτός που του έχει επιβληθεί πρόστιμο και να κάνει Ειδική Διοικητική Πράξη και όσον αφορά τους χρόνους, ορίζουμε τον «μέγιστο» αριθμό. Ακόμη και στην Ειδική Διοικητική Πράξη, θα πρέπει να ξέρετε, κ. Κορασίδη, ότι υπάρχει ο μέγιστος χρόνος 30 ημερών, όπου αν δεν απαντήσει ο Υπουργός, θεωρείται «σιωπηρή» απόρριψη. Άρα, είναι συγκεκριμένος ο χρόνος και οι ημερομηνίες που περιγράφονται στο νομοσχέδιο είναι ο μέγιστος χρόνος στον οποίο μπορεί να επιβληθεί ένα πρόστιμο και να οριστικοποιηθεί. Φυσικά, υπάρχει και η επιλογή της επιχείρησης να πάει στα διοικητικά δικαστήρια. Αυτό, το επιτρέπει το νομικό μας σύστημα. Άρα, όπως σας είπα αυτό είναι το συγκεκριμένο χρονικό διάστημα και μέχρι εκεί. Βάζουμε τις συγκεκριμένες ημερομηνίες, γιατί αυτές είναι οι δυνατότητες που έχει το Υπουργείο για να μπορούμε να το κάνουμε. Άρα, ένας είναι ο φορέας και ο Υπουργός δεν επιβάλλει πρόστιμα και αυτό πρέπει να το γνωρίζουν όλοι. Προφανώς όλες οι διαδικασίες εντάσσονται στη λογική του προληπτικού ελέγχου, ώστε όταν το τρόφιμο βγει στην αγορά να έχει ελεγχθεί.

Τώρα για τη συμμετοχή των ΔΑΟΚ, και κάνω μια τελευταία διευκρίνηση μου ζήτησε ο κ. Κακαβάς. Την αναφέραμε τη συμμετοχή της ΔΑΟΚ γιατί θεωρούμε ότι υπήρχε ζήτημα στο αν μπορούσαν να συμμετέχουν. Άρα, βάλαμε ότι «δύναται» για να καλύψουμε το κενό. Αν πράγματι μπορούν να συμμετέχουν οι ΔΑΟΚ εμείς δεν έχουμε κανένα απολύτως πρόβλημα. Αλλά αν δεν μπορούν να συμμετέχουν δεν θα κάνουμε ελέγχους; και δεύτερον γεωτεχνικούς. Ο ΕΛΓΟ «Δήμητρα» δεν έχει μόνο για γεωτεχνικούς ελέγχους. Δεν κάνουν μόνο οι Γεωτεχνικοί τους ελέγχους ΠΟΠ, αλλά κάνουν και άλλοι. Άρα, δεν μπορούμε να περιορίσουμε αυτή την ειδικότητα, γιατί έτσι λειτουργεί ο ΕΛΓΟ «Δήμητρα». Όσον αφορά τις αμοιβές και μιλάμε για συγκεκριμένες αμοιβές. Προφανώς όσοι συμμετέχουν στις Επιτροπές Παραλαβής, στο Ταμείο Ανάκαμψης, είναι οι υπόλοιποι υπάλληλοι του Υπουργείου Αγροτικής Ανάπτυξης, της Οικονομικής Υπηρεσίας, είτε άλλοι υπάλληλοι.

Κλείνουμε με τη Δημόσια Διαβούλευση. Προφανώς, έχει γίνει Δημόσια Διαβούλευση στα πλαίσια του Κοινοβουλευτικού Ελέγχου και έχουμε συζητήσει τόσο με τους εκπροσώπους των φορέων όσο και με τους ίδιους τους υπαλλήλους. Αυτό αποτελεί ένα προϊόν, είναι ένα αποτέλεσμα μιας μεγάλης συζήτησης με τη Διοίκηση, με τους υπευθύνους που είναι σε αυτές τις θέσεις και επίσης στα πλαίσια της Κοινοβουλευτικής Διαδικασίας, καθώς και στη διαβούλευση που ορίζει η Κοινοβουλευτική Διαδικασία. Μήπως σήμερα εδώ τι κάνουμε; Κάνουμε διαβούλευση κατά την οποία, ελεύθερα ο καθένας μπορεί να εκφράσει την άποψή του, να ασκήσει κριτική και εμείς ως Κυβέρνηση να αποδεχτούμε ή να μην αποδεχτούμε τις παρατηρήσεις που έχουν κάνει.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Για να μην δημιουργούνται παρεξηγήσεις, θα ήθελα να εξηγήσω ότι η επόμενη συνεδρίαση ξεκινάει στις 13.00’. Οι Εισηγητές και οι Ειδικοί Αγορητές, ακούγοντας τους φορείς και έχοντας πάρει μέρος στην α’ ανάγνωση, πρέπει να καταρτίσουν τις ομιλίες τους, να συμβουλευτούν τις σημειώσεις τους, ώστε να τα συγκεντρώσουν για την επόμενη συνεδρίαση. Αν η επόμενη συνεδρίαση αρχίζει αμέσως, αυτός ο χρόνος δεν υπάρχει. Στην Επιτροπή μας βεβαίως δεν υπάρχει, επιτρέψτε μου την έκφραση, «τυπολατρία» και ακούγονται όλες οι απόψεις, πολύ δε περισσότερο από των Υπουργών. Ωστόσο, στη συγκεκριμένη περίπτωση τα πρακτικά είναι ενιαία και των τεσσάρων συνεδριάσεων, ώστε να δημιουργείται ολόκληρη εικόνα για το τι είπε ο καθένας από τους φορείς, τους Βουλευτές και τους Υπουργούς.

Να ευχαριστήσω, για μία ακόμη φορά τους εκπροσώπους των κοινοβουλευτικών φορέων και να ολοκληρώσουμε τη συνεδρίαση μας λέγοντας ότι η επόμενη ξεκινάει σε 40 λεπτά, στην ίδια αίθουσα και ώρα: 13.00.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Πάνας Απόστολος, Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.

Τέλος και περί ώρα 12.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**